Luxuzko etxebizitzak egingo dituzte Ijentea kalean

Ijentea kaleko etxeak eta bulegoak luxuzko etxebizitza bilakatuko dira etorkizun laburrean, Amenabar enpresak bere webgunean azaldu duenez. Orotara, 26 etxebizitza egingo dituzte, eta hilabete amaieran hasiko dira 418.000 eurotik gorako prezioekin merkaturatzen. Nolanahi ere, kasu gehienetan milioi bat eurotik gorakoak izango direla azaldu du El Diario Vasco egunkariak, enpresako iturriak aipatuta.

Ijentea kaleko 2 blokea Parte Zaharreko sarreran dago, Bulebarrararen eta kaiaren artean. Goiko solairuetatik gainera Kontxako badia ikus daiteke. Blokeak 3.250 m2-ko azalera du, eta bulegoz beteta egon da azken urteotan. Eraberritze lanekin, ordea, bi logelako 23 etxebizitza egingo dira, eta teilatupean, hiru logelako beste hiru etxebizitza egingo dituzte, terrazekin. Irudietan azaltzen denez, eraikinaren estalkia ere eraberrituko dute, solarium bat eginaz. Vocento taldeko egunkariak azaldu duenez, eraikinaren aurrealdea berdin mantendu beharko dute, eraikina bera babestua dagoelako, baina enpresak zabaldutako irudietan ikusten denez, apaindura eta argiztapena aldatuko dute.

Etxebizitza blokea Inmobiliaria Vascongada jabetzapean zegoen, 2019ko urtarrilean, Azora inbertsio funtsak bereganatu zuenetik. Talde horrek 2021eko uztailean saldu zion Aloka Enea S.L. higiezinen kudeaketarako sozietateari – egun Ondaregi izenez ezagutzen dena- , eta azken horrek egingo du eraikinaren barruko egokitzapena. Nolanahi ere, Amenabar izango da pisuen eraikuntza eta eraberritzeen arduraduna. Eraikin berrituan, beheko solairuko Oiartzun gozotegia eta lehenengoko Zineli ile apaindegia mantenduko dituzte soilik, enpresak Vocentori azaldu dionez.


Ihintza Erauskinek eta Danel Castillok irabazi dute Bikote Gazteen Dantza Suelto Txapelketa

Bigarren eta hirugarren sariak azpeitiarrek eraman dituzte; hain zuzen ere, Alaitz eta Aner Elorzarentzat izan da bigarren saria, eta Izaro Arandiak eta Hegoa Aizpuruk osatutako bikotearentzat hirugarrena.

Bikote Gazteen Dantza Suelto Txapelketa jokatu zuten atzo arratsaldean, 18:00etan hasita, Balda plazan. Dantzarako aukeran bero handiegia egiten zuen arren, maila ona erakutsi zuten nor baino aritu ziren bost bikoteek, eta eskaini zuten ikuskizunarekin gozatua hartu zuten bertaratu ziren dozenaka herritarrek.

Saioak ordubete inguru iraun zuen. Fandango eta arin-arin bana dantzatu behar izan zituzten bikote bakoitzak, eta behin puntuagarriak ziren lanak eginda, denek batera beste fandango eta arin-arin bana dantzatu zituzten. Ondoren, epaimahaiak nor saritu erabakitzen zuen bitartean, Azpeitiko beste bi bikotek erakustaldia egin zuten. Txapelketan parte hartu zutenak 16 urtetik beherako dantzariak izan baziren ere, erakustaldia ematera zaharragoak igo ziren oholtzara.

Haiek bukatu orduko, atzokoan onenak iruditu zitzaizkion hiru bikoteen izenak jakinarazi zituen epaimahaiak. Lehendabiziko saria, Lezoko (Gipuzkoa) Ihintza Erauskinek eta Pasai Donibaneko (Gipuzkoa) Danel Castillok osatutako bikotearentzat izan zen; bigarrena, Alaitz eta Aner Elorza azpeitiarrentzat; eta hirugarrena, Izaro Arandia eta Hegoa Aizpuru azpeitiarrentzat.


'Urola Kosta: itsas-lurra' kanpaina jarri du abian UKUEk, turismo jasangarria sustatzeko

Urola Kosta eskualdeko kostaldeko herrien identitate bateratu bat sortu, eta, gaitzak eragindako krisiaren aurre egiteko, jarduera ekonomikoa dinamizatzea dute helburu. Eskualdeak eskaintzen dituen aukerak eta sentsazioak balioan jarri nahi dituzte.

Gipuzkoako Foru Aldundiak abian jarritako Gipuzkoa Passport kanpainarekin batera garatuko da Urola Kostako Udal Elkartearen ekimena. "Pasaporte" honekin batera banatuko den esku-orri bat sortu dute, herriz herriko esperientziak eskaintzen dituzten enpresen eta turismo-bulegoen kontaktuak bisitariei helarazteko.

Kanpainaren jomuga eskualdeko turismo aukerak promozionatzea da: Aia, Zarautz, Zumaia, Orio eta Getariaren ezaugarri bereizgarriak kontuan hartuz, baina, oro har, identitate bateratu bat sortuz. Gaurdanik, uztailaren 10etik, martxan da kanpaina, eta irailera arte iraungo du; udazkenean jarraipena izango du, baina oraindik ez dute ezer aurreratu.

Urola Kosta eskualdeak "itsasoa eta lurra" eskaintzen dituela adierazi du UKUEk bere webgunean zabaldu duen oharrean. "Kilometro gutxian batzen dira mendi ibilbideak eta hondartza; kirola eta aisia; gastronomia eta paisaia", esan du Lourdes Salsamendi elkartearen zuzendariak. Hala, eskualdea helmuga turistiko bezala kokatzeko lehen urratsak eman nahi dituzte, turismo sektorea indartuz eta sustatuz.

Euskarri fisiko zein digitala

UKUEren herrietan, Gipuzkoa Passportekin batera flyer modukoak banatuko dira; hegazkinean sartzeko ontziratze tiketa irudikatzen duen txartela da, Urola Kosta izanik helmuga. Flyer horietan eskualdeko turismo sektoreko enpresen eskaintza ezagutaraziko da, eta kostaldeko bost herriak ezagutzeko informazio puntuen berri emango zaie bisitariei.

Bestalde, sare digitalean kanpainaren berri emango da masiboki. Horretarako kostaldea.eu orrialdea sortu dute; #UrolaKosta traola erabilita partekatu ahal izango du edonork bere esperientzia.

Hiru bideo labur ere sortu dituzte dagoeneko. Horietan eskualdearen elementu turistiko estrategikoak azaltzen dira: gastronomia, mendi ibilbideak, kirola, ondarea, kultura eta kostaldea. Bideo horiek, maiztasun jakin batez, sare sozial ezberdinetan zabalduko dira.

Lau hizkuntzatan zabalduko dira bideoak, turisten jatorriaren datuetan oinarrituta: euskaraz, gazteleraz, katalanez eta frantsesez. Batez ere, edukiak EAEn, Nafarroan, Katalunian, Errioxan, Kantabrian, Madrilen eta Frantziako Estatuan zabalduko dira, bertako turistengana heltzeko. Lehenik Espainiako Estatuko erkidego eta lurraldetan egingo da zabalpena, Espainiako Gobernuak estatuko turismoa lehenestea erabaki duelako, eta uztailaren 16tik aurrera egingo da Frantziako Estatuan.


Emakumeen euskal literatura

Liburua: 'Eraikuntzarako materiala' (Eider Rodriguez)

Gidaria: Kattalin Miner


Bakarne Atxukarro: “Beharrezkoa zen Irulegiko aurkikuntza haurrei modu ulergarrian azaltzea”

Bakarne Atxukarro idazlea eta Irrintzi Plazako kolaboratzaileak “Irulegiko eskua” haurrentzako lana aurkeztu du VII Edizioaren azokan.

"Irulegiko eskua brontzezko pieza bat da, non duela 2.000 urte baino gehiago euskara aurreko hizkuntza batean idatzitako lau lerrotan banatutako 5 hitz irakurtzen diren. Lehenengoak, «Sorioneku», idazteko erabiltzen zen alfabetoa orain erabiltzen dugun berbera ez zen garai batera eramaten gaitu, baita erromatar bandoen arteko gerrek herri eta herrixkak presaka abandonatzea eragiten zuten garaira.”


Karakateko parke eolikoaren errepresentazio birtuala bideoan

Aste honetan Pil-pilean aldizkariak erreportajea argitaratu du Mendigainean eraiki nahi duten parke eolikoari buruzko informazio zabala eskainiz. Osagarri gisa, eta aerosorgailuen benetako tamainaz jabetzeko, parkearen errepresentazio birtuala prestatu dugu ondorengo bideoan.

Gehiago jakiteko, sakatu hemen.


KIROL ESKIROL: Autoen burrunba, gasolina eta ke artean

Bueltan gaude KIROL ESKIROL saioan, gaurkoan autoen burrunba, gasolina eta ke artean egin dugu saioa. Errebueltetan eskufrenoari eragin eta asfalto gainean gurpilen marrazki bleztuak egin ditugu Bilbo Hiria irratian. Ibon Burgoa kopilotu lanetan, eta Erlantz Ibargurengoitia gidaritzan, istripu handirik gabeko bidaia egin dugu: Txomin Arana rally pilotua elkarrizketatu du Jon Joseba Renteria lankideak eta Gaizka Torrontegirekin ere berba egiteko aukera izan dugu.

Saioaren erdigunean Iñigo Zelaia bakaikuarra izan da, motocrossean hasi eta egun igoeretan dabilen sakandar pilotua. Victor Beaskoetxea kolaboratzailearen kronika biziak lagun, notizien tartea dugu saioaren azkenburuko.

On egin eta… egin zarata!

https://bilbohiria.com/docs2/2021/kirolEskirol/211014_kirol_eskirol_motorra_11.mp3

Deskargatu hemen.


Haragi

11:00. Nazioarteko errekien dastaketa. Florencia Abella, Felicitas Pizarro eta Txomin Parrilla. Trianguloan.

11:30. Parrilla ikastaroa SUA Espazioan. Doakoa da, baina derrigorrezkoa da izena ematea. Foodtruck gunea. Zumardi Txikian.

12:00. Txuleta dastaketa Tolosako estilora.

Foodtruck gunea – Zumarditxikian.

12:00-0:00. HARAGI Fest: Foodtruckak bertako eskaintza gastronomikoarekin eta musika zuzenean! Kontzertuak.

13:00. Aria.

19:00. Pasadena.

22:30. Muzak.

23:30. DJ.

Foodtruck gunea, Zumarditxikian.


Azpeitira asteburua pasatzera joango dira gaztetxoak Txurrumuskirekin

Ostegunean 18:30etik 19:30era eman beharko da izena Kultur Etxean

Loiolako basilika. (Egilea: Nerea Uranga) Otsailaren 27tik martxoaren 1era joango dira oriotar gazteak Azpeitiara elkarbizitzera. Lehen Hezkuntzako 3,4,5 eta 6. mailako gaztetxoek parte hartuko dute egitasmoan. Bertan izan nahi dutenek bihar, osteguna, 18:30etik 19:30era eman behako dute izena Orioko Kultur Etxean. Izena emateko inskripzio orria beteta eta ordainagiria eraman beharko da; 45 euroko kostua izango du irteerak eta 3035 0182 18 1820021770 kontu korronte zenbakian sartu beharko da diru, haurraren izen-abizena zehaztuz.


'Sorionekuak' aurkeztu dute, «euskara ez baita museoko pieza»

Euskararen aldeko manifestua sinatu dute Nafarroa osoko 19 eragilek. Manifestazioa iragarri dute ekainaren 10erako, Iruñean


Emakumea palestinar kooperatibetan

Emakume palestinarrek kooperatibetan dituzten rolak, Imanol Manterolaren argazkietan erretratatuta. Erakusketa martxoaren 6tik 22ra bitartean izango da Oxford aretoan, egunero 18:00-20:00 ordutegian, eta igandeetan eta zubian eguerditan ere bai, 12:30-14:00 ordutegian.

Erakusketa honek palestinar emakumeak irudikatzen ditu kooperatiben barnean duten rolean. Hain zuzen, Palestinako gatazka eta bere ondorioz sortutako indarkeria eta ezegonkortasunagatik eta emakume izateagatik dituzten oztopoak direla medio kaltetuak diren emakumeak agertzen dira.

2018ko abenduan, Imanol Manterola Odriozola argazkilariak Palestinara bidaiatu zuen emakume kooperatibisten bizitza erretratazeko misioarekin. Erakusketa honetan bere begirada azaltzen digu, beraien garapenaren protagonista diren eta berdintasuna lortzeko borrokatzen duten emakumeen inguruan.


San Martin egoitzako kideek bat egin dute koronabirusaren bueltako EITB Maratoiarekin

San Martin egoitzako egoiliarrek eta langileek bat egin dute aurtengo EITB Maratoiarekin. Bertso katerako bi bideo grabatu dituzte, EITBk egitasmorako aukeratu duen Bob Marleyren No woman, no cry abestiaren doinuarekin. Bertsoak sortu eta abestu dituzte Azpeitiko egoitzako kideek.

EITB taldeak urtero egiten du EITB Maratoia Gabonen bueltan, eta aurten koronabirusaren aukeratu dute diru bilketa egiteko gai gisa. Hain zuzen ere, abenduaren 17an egingo dute bilketa. Azken asteetan hainbat eta hainbat herritar ari dira maratoiarekin bat egiten; tartean, hainbat aurpegi ezagun.

Hona hemen San Martin egoitzakoek egin dute bigarren bideoa:


Kartzela eta gaixotasuna jorratu ditu 'Tipularen sehaska kanta' pelikulak

Lander Garroren ikus-entzunezkoa da, eta Biterin proiektatuko dute asteazkenean, hilaren 9an. Arratsaldeko 19:00etan izango da proiekzioa, eta zuzendaria ere bertan izango da.

Sarek antolatuta, Udalarekin elkarlanean, Lander Garroren Tipularen sehaska kanta dokumentala proiektatuko dute hilaren 9an, arratsaldeko 19:00etan, Biterin. Zuzendaria ere bertan izango dela aurreratu dute antolatzaileek.

Kartzela eta gaixotasuna da Garroren ikus-entzunezkoaren gaia. Mezu sakona helarazteko eta puri-purian dagoen auzia jorratzeko ekoiztu da pelikula. Honako hauxe da sinopsia: «Diagnostiko bat egiteko edo tratamendu bat izateko medikuarenera joatea gauza arrunta da kanpoko munduan. Baina, preso den ororentzat bide oso zaila edo ezinezkoa da. Lander Garro, zuzendaria, kartzelan gaixo egotearen esperientzia bizi izan dutenengana joango da, zer ondorio duen hobeki ulertzeko. Diskurtso politikotik haratago doan hizkuntza erabiltzen du, osasunerako eskubiderik ez duten presoen indefentsioa emozioen ikuspegitik esploratuz, artefakto zinematografiko baten bidez. Film poetikoa baino gehiago film artistikoa da. Tipularen sehaska kanta, lehen pertsonan eta festetatik kontatua. 1942an kartzelan hil zen Miguel Hernandez poeta espainiarraren Nanas de la cebolla abiatuta, analogia historikoa egiten du filmak: 1936ko gerran preso hiltzeak zentzurik ez bazuen, zentzurik ba ote du gaur?».


Altunak eta Mariezkurrenak eutsi egin diote liderraren joari

Garaipenari esker, sailakapeneko lehen postuan berdinduta daude bi bikoteak. Neurketa osoan zehar aurretik joan dira Altuna eta Mariezkurrena, baina zail jarri diete Elezkanok eta Zabaletak.

Galtzeko gutxi eta irabazteko asko zuten gaur Jokin Altunak eta Jon Mariezkurrenak. Binakako Txapelketako zortzigarren garaipena eskuratu dute Eibarko (Gipuzkoa) Astelena pilotalekuan, eta sailkapenean berdindu egin dute parean izan duten bikotearekin, Elezkano II-a eta Zabaletarekin. Ondo bidean, finalerdietan izango dira bi bikoteak, baina nor baino nor gehiago ibili dira gaur; azkenean, 19 eta 22 gailendu dira urdinak.

Neurketaren lehen erdian nagusi izan dira Altuna eta Mariezkurrena. Ondo hasi du lehia aurrelariak, Elezkanori ez dio jokoan parte hartzen utzi, eta Mariezkurrenak bikain baliatu ditu izan dituen aukerak. Gauzak zail jarri dizkio Zabaletari, eta hark ezin izan ditu aurkariak ezkerparetan sartu dizkion hainbat pilotakada eraman. Altunak ere min egin du sakez. Hala iritsi dira 6 eta 12kora arte.

Orduan esnatu da Elezkano. Aurrelariak ez ditu alferrik galdu izan dituen lehen aukerak, eta, ohartzerako, berdindu egin dute neurketa gorriek. Jarraian, partida berri bat hasi da. Erritmoa moteldu egin da, gogortu egin dira tantoak, eta huts gutxien egiten zituena gailentzen hasi da tantoetan. Orduan ere, urdinak nagusi. Ez dute amore eman Elezkanok eta Zabaletak, baina ez dute une batean ere aurretik jartzea lortu.

Tanto batzuetan, Zabaleta gailendu da piloteoan, baina ahal bezala eutsi diote Altuna-Mariezkurrenak. Binakako Txapelketako hamargarren jardunaldia amaitzeko neurketa bakarra falta da, bihar. Muskizen (Bizkaia), Olaizola II.a-Rezustak eta Urrutikoetxea-Imazek jokatuko dutena.

Sailkapena

1. Elezkano II.a-Zabaleta, 8

2. Altuna III.a-Mariezkurrena II.a, 8

3. Peña II.a-Albisu, 6

4. Olaizola II.a-Rezusta, 5 (Neurketa bat gutxiagorekin)

5. Ezkurdia-Ladis Galarza, 4

6. Artola-Aranguren, 3

7. Urrutikoetxea-Imaz, 3 (Neurketa bat gutxiagorekin)

8. Jaka-Martija 2


Imanol Larrañaga: "Aurrez aurre ala 'online' jokatu asko aldatzen ez den kirola da xakea"

Iaz finalaurrekoetara iritsi zen, eta Euskal Encounter informatikazaleen topaketan antolatutako xake txapelketa irabazi du aurten Anaitasuna Kakute klubeko azkoitiarrak. Irabaztea beti "polita" dela aitortu du, baina topaketa osoko bizipena da beretzat ederrena.

Euskal Encounterreko xake txapelketa irabazi berri duzu. Gustura al zaude lorpenarekin?

Bai, noski. Edozein dela txapelketa, modalitatea edo maila, irabaztea beti da zaila. Lehiakideak aldatu egiten dira, eta norberak gutxienez egun ona izan behar du txandaz txanda aurrera egiteko. Polita da irabaztea, eta meritu txiki hori lortzeak ematen duen poztasuna ere bai.

Zer-nolako mailarekin egin zenuen topo txapelketan?

64 pertsona lehiatu ginen, eta denetariko jokalariak geunden, maila askotakoak. Txapelketa hasi aurretik neurketen koadro bat osatzen da, eta finalaurrekoetara arte kanporaketa zuzenak izaten dira, partida irabazten duena hurrengo faserako sailkatzen da zuzenean, eta galtzen duena kanporatuta gelditzen da. Beraz, edozein jokaldi txarrek txapelketatik kanpo utz zaitzake, aurkariaren maila balekoa bada.

Euskal Encounterrera 3.000-4.000 pertsona joaten dira, teknologiazaleen topaketa bat da eta askotariko ekintzak antolatzen dira topaketaren barruan. Besteak beste, txapelketa pila bat egiten dira: ordenagailuko jokoena, Trivialarena... eta xake txapelketa ere horien artean dago. Xake txapelketan parte hartu duten 64 lagun horietako gehienak ez dira xakean aritzen urtean zehar; beraz, hasierako txandetan ohikoa izaten da xakean oso-oso gutxi aritutako lehiakideekin topo egitea, eta garbi esanda, nahiko erraz gaindi daitezke txanda horiek. Txandak gainditu ahala, erraz antzematen duzu aurkarien maila esponentzialki igotzen ari dela, eta azken txandetara, bai, xakean aritzen den jendea iristen da; xakeko profesionalik ez duzu aurkituko, baina bai aritzen direnak, xakeari ordu asko eskaintzen dizkiotenak, zaildutakoak. Anaitasuna Kakutek jokatzen dituen lehiaketekin alderatuta, noski, maila baxuagoa du Euskal Encounterreko xake txapelketak.

Iaz ere finalerdietara iritsi zinen. Arantza ateratzea lortu al duzu aurten?

Iaz parte hartu nuen lehen aldiz Euskal Encounterreko txapelketan eta, bai, finalaurrekoetara iritsi nintzen. Laugarren sailkatu nintzen orduan, eta aurten nire helburua zen postu hura gainditzea eta podiumean sartzen saiatzea. Joan den urtean bi anaiak jokatu zuten finala, oso onak ziren; haiek bai zeukatela maila ona. Hori kontuan hartuta, aurten behintzat hirugarren egitea zen nire helburua, baina bi anaia horiek ez dira etorri aurten. Hala ere, iazkoa eta aurtengoa alderatuta, txapelketaren maila nahiko parekoa izan dela esango nuke. Finalaurrekoetan antzeman nuen mailan jauzi handiena, nahiko gogorra izan zen. Bi partidatara jokatzen da finalaurrekoa. Lehendabizikoan, erasoan hartua nuen abantaila galdu eta berdinketarekin bukatu zen partida; bigarren partida, berriz, asko luzatu zen, baina azkenean nire aurkariak akats bat egin zuen, eta hori baliatu nuen nik.

Finalean, lehendabiziko partida ez nuen ondo jokatu eta galdu egin nuen, pieza beltzekin. Bigarrenean, zuriekin, derrigor irabazi beharra neukan finala berdintzeko; joko erasokorra egin nuen eta lortu nuen partida irabaztea. Horrela, beste bi partida nituen aurretik, baina denbora gutxiago mugimenduak egiteko. Hala ere, biak irabazi nituen, eta finaleko lehen partida galdu arren, txapela irabaztea lortu nuen. Momentu polita izan zen, ez dakit zer torneo handi irabazi banu bezala ospatu zuten garaipena lagunek.

Euskal Encounterreko xake txapelketak zer du berezia gainerako txapelketekin alderatuta?

Giroa nabarmenduko nuke, baina gainontzean, beste txapelketak bezala jokatzen da. Bestalde, pandemia etorri zenetik gero eta gehiago jokatzen da xakean online. Izan ere, xakea bada aurrez aurre ala online jokatu asko aldatzen ez den kirol bat, alde horretatik badu abantaila; futbolzalea bazara, esaterako, ez daukate zerikusirik FIFA jokoan ibiltzeak edo benetan futbolean aritzeak. Eta Euskal Encounterrean, nola ez, online jokatzen da xake txapelketa, bakoitzak bere ordenagailutik.

Baina antolatutako ekintzez haratago, bakoitzak bere ordenagailua eramaten du eta nahi duen jokoetan eta abarretan aritzeko aukera dauka Euskal Encounterrean. Politena da lagunekin joaten zarela. Bertan jan, norabaitera joan, kanpinean lo egin... Egun horietan lagunekin konpartitzen diren uneak dira, azkenean, niretzat Euskal Encounter zerbait polita bihurtzen dutenak. Egun osoa elkarrekin egoten gara eta oso esperientzia ona da.

Xakezalea izateaz gain, teknologiazalea ere izango zara...

Bai, banaiz. Hala ere, egia da topaketaren barruan ematen dituzten hitzaldietara-eta ez naizela asko joaten. Uste dut ni baino are zaletuagoak direnek asko disfrutatzen dutela programazioaren alderdi horiekin, gai zehatzetan oso-oso aditua den jendea etortzen direlako hitzaldiak eta erakustaldiak ematera. Teknologiaren munduan murgildu nahi duenarentzat oso esperientzia ona dela uste dut.

Epe motzera begira, zein dira xakeko zure asmoak?

Garrantzitsuena da Anaitasuna Kakute taldearen esperientziaz gozatzea. Familia txiki bat gara, azkenean, nahiz eta azken pare bat urteotan gero eta kide gehiago garen. Taldean aritzea, txapelketetara joatea... Ez daukagu, eta ez dugu bilatzen, hemendik jauzia egin eta munduko txapelketetan-eta lehiatzeko mailarik. Hori ezinezkoa da guztiz guretzat, beste mundu bat da. Guk nahi duguna da pixkanaka maila hobetzea, aurrera jarraitzea eta, taldean eta taldearekin, xakearekin gozatzea. Hori bai, beti saiatzen gara, ahal den neurrian emaitza onak lortzen, noski.


Lilura horiaren isla

Lore bat begiratzea bizitza hautematea da. Lore bat behatzea ingurunearen bizi taupada sentitzea da. Asko izan dira neguaren hondarrean lilipen miran jarri direnak, Aranzadi zientzia elkarteak akuilaturik; udaberriari oles egiteko modu bat ere bada.


Maskoten errausketa zentroek gero eta eskari handiagoa dute Euskal Herrian

Gero eta gehiago dira etxeko-animalia modu pertsonalizatuan agurtzea erabakitzen duten jabeak. Horren ondoren, gehienek eurekin eramaten dituzte errautsak.


LABI ostegunean edo ostiralean bildu liteke murrizketekin zer egin erabakitzeko

Gotzone Sagardui Osasun sailburuak adierazi du pandemiaren bilakaera aldatzen ari dela, baina, hala ere, zuhurtzia eskatu du, kutsatze asko ematen ari direlako, ospitaleetan presioa altua delako eta azken astean 200 bat pertsona hil direlako.

Goizean egindako agerraldian Gotzone Sagardui sailburuak datarik zehaztu ez badu ere, litekeena da Iñigo Urkulluk zuzentzen duen LABI instituzionala ostegun edo ostiral honetan biltzea, egoera epidemiologikoa aztertzeko eta egun indarrean dauden murrizketekin zer egin erabakitzeko.

LABIren azken bilera joan den abenduaren 28an izan zen, eta bertan ostalaritza 01:00etan ixtea erabaki zuten. Gainera, establezimendu guztietarako % 60ko gehieneko edukiera orokorra finkatu zuten, gehienez 10 pertsonako taldeekin, eta barran kontsumitzeko debekua berreskuratuta. Neurri horiek abenduaren 29an sartu ziren indarrean, eta datorren ostiralera arte egongo dira indarrean, urtarrilaren 28ra arte.

Urtarrilaren 31n amaituko den "covid-pasaportea" delakoaren eskakizun-aldia luzatzeko aukerari dagokionez, Sagarduik esan du luzapena eskatu behar bazaio Euskal Autonomia Erkidegoko Auzitegi Nagusiari, beste batzuetan egin den bezala, "garaiz" egingo dela.

Zuhurtzia, joera aldaketaren aurrean

Bestalde, Osasun Sailak gaur emandako datuen arabera, 100.000 biztanleko 14 eguneko intzidentzia-tasa metatua 4.289,56tik 3.993,57ra jaitsi da Araban, Bizkaian eta Gipuzkoan.

Hala ere, 5.412 positibo berri atzeman dituzte 13.507 proba diagnostiko (7.695 igandean) egin ostean, eta joan den igandean zenbatutako 3.223 positiboen gainetik. Bestalde, R0 indizeak eta tasen arrazoiak, 1etik behera egon arren, gora egiten jarraitzen dute.

Horrez gain, Euskal Autonomia Erkidegoko (EAE) ospitaleetako presioa altu mantentzen da, baina behera egin du azken orduetan, ZIUetan 106 pertsona baitaude (112 igande honetan) eta 684 gela arruntetan (730 atzoko azken buletinaren arabera).

Datu horien aurrean, Sagarduik adierazi du Euskadi "joera aldaketa" egoeran dagoela, baina zuhurtziaz jokatzeko deia egin du, "aurreikuspenak eta konparazioak gorabehera, Euskadi jaitsiera motelean dagoelako" eta "kutsatze asko izaten jarraitzen duelako".

"Gaur egun, berriz ere, 5.000 positibo berri baino gehiago atzeman ditugu. Pertsona asko ditugu ospitaleetan, 790 inguru geletako okupazioa eta ZIUetakoak batuz gero, eta heriotza asko, azken astean 200 pertsona inguru hil dira koronabirusaren ondorioz", ohartarazi du.

Ebakuntzak egiten hasi dira berriro

Bestalde, Sagarduik jakinarazi du Osakidetzan ohiko ebakuntzak egiten hasi direla berriro goizeko txandan, joan den abendutik zerbitzu hori etenda egon ostean.

Osakidetzako "zenbait ospitale nagusik" goizeko "jarduera kirurgikoaren % 80-100 inguru" berreskuratu dute. Halaber, operazioei arratsaldez berriro ekitea espero du, covid-aren pandemiaren "bilakaera onak" jarraitzen badu.

Osasun sailburuaren arabera, horretarako arrazoi nagusiak bi izan dira: batetik, Gabonetako oporren ostean langileak lanera itzuli direlako eta, ondorioz, langile gehiago dago ebakuntza-geletarako. Eta bestetik, pandemiaren joera aldatzen ari delako.


Ibon Huegunek jarraituko du Orioko presidente gisa

Ibon Huegunek jarraituko du Orio Arraunketa Elkarteko presidente izaten. (Aritz Mutiozabal/Hitza) Zerrenda bakarra aurkeztu denez, azken zuzendaritza taldeak jarraituko du beste lau urtez. Ibon Huegunekin batera, honako hauek osatzen dute Orio Arraunketa Elkarteko batzordea: Jose Ramon Garate, presidenteordea; Iñaki Arostegi, idazkaria; eta bokalak, honako hauek: Jose Manuel Agirresarobe Lopetegi, Jesus Mari Aierza Zinkunegi, Lino Mari Karrera Solaberrieta, Joxe Karrera Uranga, Zigor Gazpio Ruifernandez eta Jose Inazio Mujika Rezabal.


Oiartzungo kirol taldeen asteburuko partidak (2022-02-11)

FUTBOLA

Emakumeen Lehen Nazional Maila

Oiartzunek atsedena izango du asteburu honetan, bertan behera geratutako partidak jokatzeko baliatuko baita.

Gizonezkoen Ohorezko Erregional Maila

Oiartzun — Mondragon: bihar, 15:30ean, Karla Lekuona futbol zelaian.

Emakumeen Ohorezko Erregional Maila

Oiartzun — Urnieta: etzi, 10:45ean, Karla Lekuonako futbol zelai txikian.

Gizonen Gorengo Maila

Oiartzun — Dunboa Eguzki: etzi, 15:30ean, Karla Lekuonako futbol zelai txikian

Emakumeen Gorengo Maila. Igoera Fasea

Hondarribia — Oiartzun: bihar, 16:00etan, Ondartza futbol zelaian.

ARETO FUTBOLA

Gizonen Gipuzkoako Lehen Maila

Oiartzun KE — Antiguoko Fontaneria Iribarren: gaur, 20:20ean, Elorsoro kiroldegian.

Gizonen Gipuzkoako Bigarren Maila

Eskoriatza — Miren Taberna: bihar, 16:15ean, Manuel Muñoz kiroldegian.

SASKIBALOIA

Gizonen Gipuzkoako Bigarren Maila

Oiartzungo Saskilagunak — ZAST Zarautz: bihar, 16:00etan, Elorsoro kiroldegian.

Emakumeen Gipuzkoako Bigarren Maila

Oiartzungo Saskilagunak — Easo Araxes: etzi, 12:00etan, Elorsoro kiroldegian.


Zarauzko Udalak harrera egingo die futboleko neskei

Igandean lortu zuten ZKEko futbolariek bigarren mailara igotzea. Hori ospatzeko, udalak harrera egingo die jokalariei, 19:00etan, udaletxeko areto nagusian

Zarauzko futboleko neskak (ZKE Futbola) Udaletxeko areto nagusian hartuko dituzte ZKEko futbol jokalariak, ongi etorria egiteko, eta ondoren balkoira atera eta kopa jasoko dute. "Ospakizun handia" izango denez, udalak zarauztar guztiak gonbidatu ditu "udaletxe plaza betetzera, neskei merezi duten harrera egin eta, hauekin batera, bigarren mailara igoera ospatzeko". "Zarauztarron omenaldi beroa merezi dute neskek, urte honetan zehar gogor egin baitute lan euren helburuak lortzeko, eta ederki lortu dituzte, gainera", nabarmendu du Iban San Martin Kirol zinegotziak. "Denboraldia biribildu dute merezitako maila igoerarekin, eta ez hori bakarrik: emakumezkoen futbolak Zarautzen duen indarra ere erakutsi dute, eta euren lan eta esfortzua txalotzeko gogoz gaude".


Etxealdiko testigantzak, eskualdeko herritarren bizipenetatik

'Berria' egunkariak konfinamendu garaiko lau testigantza jaso eta ikus-entzunezko bat ondu du. Lau dira dokumentaleko protagonistak; horietako bi, Luken Orbegozo autismoa duen gaztetxoa eta etxealdian haurdun zen Samara Velte, eskualdekoak.

Testigantza konfinatuak, konfinamenduaren ertzetan dokumentala ekoitzi du Berria egunkariak, eta ikus-entzunezkoko lau protagonistetako bi eskualdekoak dira. Hain zuzen ere, autismoa duen Luken Orbegozo gaztetxo azkoitiarraren eta haren ama Nekane Zalbideren testigantza da horietako bat; bestea, berriz, konfinamendua hardun zela bizi izan zuen Samara Velte zarauztarra. Beste bi testigantzak, berriz, adindu batena eta anbulantzia batean nahiz ZIU batean lanean aritu den mediku batena dira.

Iazko etxealditik urtebete bete dela-eta egin du lana Berriak; neurri hark bereziki gogor jo zituen zenbait lagunengana jo du egunkariak bideoa ontzeko. "Zaurgarrien suertatu ziren errealitateak bildu ditu, pandemiaren kantoietan gordetzen diren kontakizun horien bozgorailu izateko". Ia 20 minutu irauten du ikus-entzunezkoak.


Aldaera britainiarra covid-19 kasuen % 76,2 da EAEn eta % 93,7 Nafarroan

"Kutsakorragoa, seguruenik hilgarriagoa" da, eta "ez dirudi immunitatearen aurkako erresistentzia handia denik".

Koronabirusaren aldaera britainiarrak gora egin du azken asteetan Espainian, eta "hedapen zabala" izan du, kasuen % 76,2ra iritsiz Euskal Autonomia Erkidegoan (EAE). Nafarroaren kasuan, kopuru hori % 93,7koa da.

"Espainian osasun publikoan garrantzia duten SARS-CoV-2 aldaeren egoera epidemiologikoaren eguneratzea"ren datuak dira, Osasun Ministerioak astelehen honetan argitaratu duenez, eta britainiarraz gain, hegoafrikarra eta brasildarra dira eragin handiena duten aldaerak.

Erresuma Batuko Osasun Alerta eta Larrialdiak Koordinatzeko Zentroak azpimarratu duenez, aldez aurreko aldaerak "azkar" ordezkatu ditu, eta nagusi da Europako herrialde gehienetan, baina baita beste herrialde batzuetan ere (Israelen, esaterako).

"Kutsakorragoa, seguruenik hilgarriagoa" da, eta "ez dirudi immunitatearen aurkako erresistentzia handia denik", eta Espainian duen egoera "hedapen zabalekoa da, eta azkar handitu da azken asteetan".

Horrela, 16 lurraldeetatik 11tan, aldaera guztien % 70 baino gehiago dira, eta bostetan, % 90 baino gehiago.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


Beasainek igoera kanporaketak ziurtatu ditzake

Beasainek Durangoren aurka jokatu du bihar, Loinatz zelaian, 17:00etan. Irabaziko balute, bizkaitarrak hamabi puntutara utziko lituzkete, bederatzi punturen faltan. Igoera fasea jokatzeko kanporaketak bermatuko lituzkete hala.


Dokumental aurkezpena

Intxurre elkartearen 50 urteetako historia dokumental batean bildu dute eta bertan elkartean protagonista izandako hainbatek elkartearen ibilbidea gogoratu dute.


Mendiak harro esan dio 'agur' PSE-EEri, alderdi "erabakigarria" utzita

Bestalde, indarkeria guztien biktimak izan ditu gogoan Eneko Anduezari lekukoa eman aurretik idazkari nagusi gisa egin duen azken agerraldian.

Idoia Mendia PSE-EEren buruzagiak, asteburu honetan kargua Eneko Anduezaren esku utziko duenak, "harro" esan dio 'agur' PSE-EEri, EAEn "erabakigarria" den alderdi bat utziko duelako, herritarrentzat ezagunak diren planteamenduekin eta ETAren amaieraren ondorengo bizikidetzarako eta autogobernurako ikuspegi irmoarekin.

Mendiak hitzaldia eman du PSE-EEren IX. Kongresuan. Asteburu osoa iraungo du Bilboko Euskalduna Jauregian egingo dute ekitaldiak, "Hasiera berri bat" lelopean, eta EAEko 350 ordezkariren eta Euskadiko Ezkerraren Gazteetako ordezkarien parte-hartzearekin.

Kongresuarekin beste aro bat ireki nahi du PSE-EEk, Eneko Anduezaren gidaritzapean, izan ere, urriaren 30eko primarioetan militanteen % 95,3ren babesa jaso zuen, Soraya Morla beste hautagaiaren aurretik.

PSE-EEren IX. Kongresuak onarpen zabala eman dio, % 99,4koa, Idoia Mendiaren Batzorde Exekutiboaren kudeaketa txostenari.

Bigarren lehendakariorde eta Lan eta Enplegu sailburuak azpimarratu du urteotan "ahal den leku guztietara iristen den" diskurtso "koherente eta argia" duela.

"Gaur egun mundu guztiak daki zeintzuk diren gure iritziak gai guztien inguruan. Bozkatzen gaituztenek eta ez gaituztenek badakite. Errespetuzko eremu bat da, zabaltzeko lanean ari dena, baina faktore gehigarri batekin: konfiantza gure buruan, eta sinesgarritasuna gizarte osoaren aurrean", azaldu du.

Bere esanetan, PSEk "leku erabakigarria" betetzen du orain, EAEko "erabaki guztiak aztertzen diren bizkarrezurra" da alderdia.

"Lantegi hori nuen idazkari nagusi izatera iritsi nintzenean, eta horixe da Eneko Anduezak bihartik aurrera gidatuko duen proiektu berriaren oinarrizko kanpalekua", gaineratu du.

"Sozialisten zigilua"

Bestalde, "Euskadiren gaur egungo proiektuak zigilu sozialista" daramala aipatu du, eta berretsi sozialistei esker jakin izan dutela "bizikidetza eta zuzenbide estatuari aurre egiten".

Mendiak esan du Pedro Sanchezen Espainiako Gobernuak "luze" iraungo duela, eta horregatik, ez dagoela erabakirik, "Espainian eta Euskadin", "sozialisten eskuetatik pasatu behar ez denik".

"Hauteskunde hitzordu ugari izan ditugu, eta babesa irabazi dugu"

PSE-EEren buruzagitzan zazpi urte egin ondoren, bigarren lehendakariorde eta Lan eta Enplegu sailburu ere badenak, azken urteen balantzea egin du.

"Hemendik ibilbide orri berri bat atera behar da. Ixtera goazen agintaldian hauteskunde hitzordu ugari izan ditugu, eta babesa irabazi dugu", Mendiaren arabera. Horren harira, gogorarazi du babesa handitu egin zela EAEko azken hauteskundeetan, EAJrekin koalizioan zeuden bitartean.

Biktima guztiak

Mendiak "terrorismoaren eta giza eskubideen urraketen biktima guztiak" oroitu eta "desberdina suntsitzea" gaitzetsi du. "Duela hamar urte ETAren behin betiko amaiera lortu genuen, eta duela hiru, behin betiko desegin ostean, biktimak jarri nahi izan genituen erdigunean, ez biktimarioak. Gaur, berdin", azaldu du.

Azken 7 urteetan idazkari nagusi izan denak salatu du "injustizia handia" izan zela "indarrez proiektu politiko bat inposatu nahia", eta baita "Estatu arrazoiaren atzean gordeta" herritarrak "deuseztatzea" ere.

"Gure memorian daude baita ere Santiago Brouard eta Josu Muguruza"

"Gure memorian daude biktima horiek guztiak, salbuespenik gabe. Gure memorian daude gure kide guztiak… Eta azaroaren 20a denez, gure memorian daude baita ere Santiago Brouard eta Josu Muguruza, ideia batzuk defendatzeagatik hil zituztenak, eta Jose Benito Sanchez eta Benjamin Sancho, polizia izatea erabakitzeagatik hil zituztenak", adierazi du.

Bere ustez, bizikidetza lortzeko "terrorismoari eta giza eskubideen urraketa orori kendu behar zaio zilegitasuna". "Ez dadila aitzakia edo argudio politikorik onartu hilketa bat, bahiketa bat, jazarpena eta tortura justifikatzen saiatzeko", azpimarratu du.

Autogobernua

Azkenik, PSE-EEk autogobernuaren lantaldean egindako lana goraipatu du, eta berretsi du euren apustua "federala" dela, "ñabardurarik gabe, elkarlanarekin eta gobernuen arteko leialtasunarekin". Hala, ohartarazi du estatutuaren erreforma egiteko sozialisten babesa nahi badute, ezin duela legeaz gaindiko proposamenik jaso, ez eta "atzeko atetik Konstituzioa aldatzeko asmorik ere".

CCOO eta UGT elkarrizketa sozialaren defentsan

Loli Garcia eta Raul Arza CCOOren eta UGTren idazkari nagusiek Kongresuaren irekieran parte hartu dute, eta Idoia Mendia lehendakariordearen lana goraipatzeaz gain, elkarrizketa sozialaren garrantzia azpimarratu eta pentsio sistemaren erreformarako lortutako akordioa txalotu dute.

Kongresuan parte hartzen ari dira, era berean, Maria Chivite Nafarroako presidentea, Adrian Barbon Asturiaskoa, Luis Tudanca Gaztela Leongo PSOEren idazkari nagusia eta Madrilgoa, Isaura Leal.

Patxi Lopez lehendakaria, Isabel Celaa ministro ohia eta PSE-EEren sailburu eta sailburu ohiak ere bertan izan dira. Pedro Sanchez Espainiako Gobernuko presidentea, berriz, bihar iritsiko da, eta orduan hitz egingo du, Anduezak bezalaxe.


Foleya zer den jakin nahi?

Zineman eta antzerkian une oro entzuten ditugun hotsen atzeko sekretuez hitz egin dugu "Baipasa" saioan.

Irudiaren gizartean, guk soinua aldarrikatzen dugu. Egunero aldarrikatzen dugu soinua, irratia soinua delako. Hori dela eta zineman eta antzerkian entzuten ditugun hotsen atzeko sekretuak azaleratu ditugu "Baipasa" saioan eta foleya egiten ere ausartu gara.


Intza Unanue eta Aritz Pardina oriotarrak, ETB1eko 'Biba zuek!' saioan

Sormenetik plazara! izenburupean, lanak plazaratu berri dituzten sortzaileak izan zituzten atzo arratsaldeko saioan gonbidatu; horien artean, Intza Unanue oriotarra. Ilundu aurretik bildumaz eta bere ibilbideaz hitz egin zuen Unanuek, eta baita Azaroan abestia zuzen-zuzenean abestu ere, Aritz Pardina alboan zuela.


Kontaktua duten kirol lehiaketak modu mailakatuan hasiko dira Nafarroan otsailaren 12tik aitzinera

Federazioek segurtasun neurri guztiak biltzen dituen protokolo bat igorri beharko dute, Nafarroako Kirolaren Institutuak argitaratutako ebazpenak ezartzen duen bezala

Otsailaren 12tik aitzinera hasiko dira, modu mailakatuan, kontaktu- edo aurkaritza-kiroletako Nafarroako lehiaketa ofizialak. Nafarroako Kirolaren Institutuak baimendu du lehiaketa horiek hastea, eta COVID-19 pandemiaren bilakaeraren menpe egonen dira. Horiek antolatzen dituzten Nafarroako federazioek, aitzinetik eta nahitaez, osasuna babesteko neurri guztiak biltzen dituen protokoloa aurkeztu beharko dute.

NKIko zuzendari kudeatzailearen ebazpenean jasotzen dira kontaktu- edo aurkaritza-kiroletako modalitateen lehiaketak abian jartzeko bete beharreko baldintzak. Taldekakoen artean, futbola, areto-futbola, saskibaloia, eskubaloia, errugbia, hockeya, patinetako hockeya eta waterpolo sartzen dira; banakoetan, berriz, borrokakoak eta arte martzialak.

Hasteko egunak aldatu edo bertan behera utzi ahal izanen dira, egoera epidemiologikoaren eta Nafarroako Gobernuko osasun-agintariek har ditzaketen neurrien arabera. Hori dela-eta, lehiaketak hasi ondotik, aldi baterako edo behin betiko eten ahal izanen dira.

Kategorien arabera, taldeko modalitateetarako baimendutako egunak hauek dira: senior, junior edo baliokideak otsailaren 12tik aitzinera; kadeteak otsailaren 19tik aitzinera; haurren kategoria otsailaren 26tik aitzinera; eta gainerako kategoriak martxoaren 5etik aitzinera.

Banako kirolei dagokienean, kategoria absolutuak otsailaren 12an hasi ahal izanen du; juniorrak 19tik aitzinera; kadeteak otsailaren 26tik aitzinera; haurren kategoriak martxoaren 5etik aitzinera; eta gainerakoak martxoaren 12tik aitzinera.

Ebazpenaren arabera, federazio bakoitzak goragoko kategoriarako hautatutako hasiera-data edozein izanda ere, gainerako kategorien hasiera mailakatua izanen da beti, adierazitako denbora-diferentziekin.

Horrez gain, NKIren ebazpenean erraten da entrenamendu osoak egin ahal izanen direla bi talde ezberdinen artean –lagunarteko partiden kasua– , kirol-maila edo dibisio berean parte hartzen badute, eta behin lehiaketa hasita.

Kontaktu edo aurkaritzako kirolak ez diren gainerako modalitateek badute jada baimena izaera autonomikoko lehiaketa ofizialak egiteko. Era berean, nazio-mailako edo autonomia-erkidegoen arteko kontaktu-kiroletako lehiaketak egiten ari dira, federazio nazionalek edo Kirol Kontseilu Gorenak arautzen dituztenak.

Jarduteko derrigorrezko protokoloa

NKIko zuzendari kudeatzailearen ebazpenean ezartzen den moduan, lehiaketa bakoitza hasi aitzinetik —kontaktu edo aurkaritzako kirolak nahiz gainerako modalitateak—, federazioek jarduera-protokolo loteslea aurkeztu beharko dute derrigorrez, parte hartuko duten erakunde guztientzat; bertan, inplikaturiko pertsona guztien osasun babesteko neurri espezifikoak ezarriko dira, osasun-agintariek emandako irizpideen arabera.

Kirol-federazioek COVID-19aren arduraduna izendatu eta horrek garatu beharreko funtzioak ere ezarri beharko dituzte; era berean, parte hartzen duen klub bakoitzak arlo horren arduraduna izendatu beharko du, eta pertsona hori arduratuko da parte hartzen duten pertsonei eta publikoari segurtasun- eta osasun-neurriak betearazteaz. Arduradun hori federazioko arduradunarekin koordinatuta egonen da. Kirol-proba bakoitzaren ondotik, berriz, klub bakoitzeko COVID-19 arduradunak gorabeheren gaineko txostena bidaliko dio federazioak izendatutako COVID-19 arduradunari.

Bertzalde, kirol-egutegiak baldintza malguak izanen ditu, kirol-partiden edo -proben egunak aldatzeko aukera eta guzti. Aurreikusitako egutegiaren arabera lehiaketa osorik garatzen ez bada, hori bukatzeko araudia ezarriko da.

Salbuespen gisa, lehiaketa antolatzen duten erakundeek egutegian aurreikusi gabeko kirol-lehiaketa edo kirol-topaketa bat egiteko baimena eskatu ahal izanen diote NKIri, arrazoituta eta betiere baldintzek uzten badute.


Hodei Lujanbio goizuetarra nagusitu da Andosillako I. Trail lasterketan

Navartrail Koparako baliagarria zen hirugarren lasterketa irabazi zuen igandean eta sailkapen buruan dago

Peña de Andosilla lehen trail lasterketa jokatu zen igandean eta Hodei Lujangio goizuetarra suertatu zen garaile. 18 kilometroko ibilbidea egiteko ordubete, 20 minutu eta 6 segundo behar izan zituen. Bigarren izan zen Sergio Fernandez bi minutu eta 38 segundoko aldea atera zion eta hirugarren izan zen Mikel Akarretari lau minutu baino gehiagokoa.

Andosillakoa Navartrail Koparako baliagarria zen hirugarren proba zen eta lehen garaipena izan zen Lujanbiorentzat. Halere, Betagarrin laugarren eta Pinaresen bigarren izan ondotik, Andosillako ehun puntuek lidertzan sendotu dute goizuetarra, 265 punturekin. Larraten eta Pilónen jokatuko diren lasterketan faltan, 40 puntuko aldea ateratzen dio Lujanbiok bigarren sailkatuari.

Emakumeen artean, Elorrioko Laiana Arrospide izan zen bizkorrena Andosillan, Zutoia Odriozola eta Irati Ormazabalen aurretik.


Shakirak “Me enamoré” abestiaren bideoklipa aldatu du bost urteren ostean: zergatik?

Aldaketak Rauw Alejandrorekin elkarlanean ateratako “Te Felicito” abestiarekin du zerikusia.

Shakira eta Rauw Alejandrok elkarrekin egindako Te Felicito abestiak stream plataformak harrotu ditu. Kantaren estreinaldiak eztabaida piztu du sarean, besteak beste, Shakiraren bikotekide ohiari bidalitako mezu gisa ulertu baitute erabiltzaile askok.

Te Felicitoren bideoklipean zehar, Rauw Alejandro robot itxura hartzen doa, "Te felicito, qué bien actúas, de eso no me cabe duda, con tu papel continúa" leloa entzuten dugun bitartean.

Baina bideoklipeko robota ez da artista kolonbiarraren azken abestian gelditu, Me enamoré kantaren biedokliparen miniaturan (YouTuben agertzen den argazkia) jarri berri dutela ikusi baitugu. Orain arte Shakira agertzen zen argazkian, bakarrik, baso batean. Orain, baina, Te Feliciton agertzen den robotaren antzeko bat txertatu dute irudian.

Aldaketa misteriotsuak hainbat irakurketa izan ditu sare sozialetan. Bikotekide ohiari bidalitako mezuaren hipotesiaren gainetik, marketing estrategia bitxia iruditu zaie erabiltzaile gehienei.


Lagunekin jolasteko bideo-jokoez aritu zaigu Ainhoa Azkuek

Gure gamerrak pandemia garai honetan lagunekin aritzeko jokoak ekarri dizkigu.

Ainhoa Azkuek pandemiaren egoera dela eta, lagunekin jolasteko hainbat bideo-joko ekarri dizkigu irratira.


Udal egutegiko abuztuko saria, Juan del Cantorentzat

Legazpiko Udalaren egutegiko lehiaketako abuztuko saria Juan Del Cantorentzat izan da. Beste 147 legazpiarrekin batera, abuztuko hitz ezkutua ‘gerturatu’ zela asmatu du (Urrutiko intxaurrak hamalau, gerturatu eta lau), eta guztien artean egindako zozketan herriko dendetan erabiltzeko 50 euroko erosketa txartela irabazi du. Josu Galilea zinegotziak eman dio saria.

Urriko lehiaketa martxan dago orain, eta «Azkar eta ondo, u… hegan” da osatu beharreko esamoldea. Erantzunak udalaren www.legazpi.eus webgunean eman behar dira. Irabazleak 50 euroko txartela irabaziko du, herriko dendetan gastatzeko.


Amurizak bigarren txapela eta Egañak lehena jantzi zuen eguna

39 urte dira gaur Xabier Amurizak bigarrengoz Euskal Herriko bertsolari txapelketa irabazi zuela. Eta abenduaren 19 batez, 11 urte geroago jantzi zuen Andoni Egañak bere lehen txapela. Biak izan ditugu gogoan efemeridean.

Aro modernoko lehen bertsolari txapelketa gisa hartzen dira 1980 eta 1982koak. Xabier Amurizak jantzi zituen lehen txapela horiek, bigarrena 1982ko abenduaren 19an Karmelo Balda pilotalekuan.

11 urte geroago, 1993ko abenduaren 19an, Belodromoan Andoni Egañak irabazi zuen txapela, jarraian etorriko ziren lauren lehena izan zen. Bertan eskaini zion Lazkao Txikiri agurreko bertso ezaguna. Bien finalen datu nagusiak eta txapeldunen bertso bana gogoratu ditugu efemeridean.


Aurreikusitakoa baino atzerritar gutxiago etorri dira sanferminetara

Asteburuaren atarian, jende asko bildu da Iruñean eta tartean atzerritar asko, baina aurten beste urte batzuetan baino gutxiago. Etorri direnen artean, ekialdeko oso gutxi, covid-19aren murrizketak direla eta, eta australiarren kopuruak ere behera egin du.


Arbizu, Etxarri Aranatz, Lodosa eta Alesbes itxiko dituzte

Etxarrin eta Alesbesen baheketa berezia eginen du datozen egunetan osasun departamentuak.

Nafarroako Gobernuak, Arbizu, Etxarri Aranatz, Lodosa eta Alesbeseko udalei kontsulta egin ondoren, ezohiko neurri sorta bat onartu du COVID-19aren hedapenari eusteko lau herri horietan, kutsatze- eta positibotasun-indize handiak baitituzte eta goranzko joera nabarmena ikusten baita.

Neurri horiek apirilaren 15eko 00:00etan jarriko dira indarrean, eta bi asteko iraupena izango dute hasieran, apirilaren 29ra arte (egun hori barne), luzatzeko, aldatzeko edo ondoriorik gabe uzteko aukerarekin, egoera epidemiologikoaren arabera.

1.000 biztanle inguru dituen Arbizuko udalerrian, azken 14 egunetako intzidentzia metatua (martxoaren 29tik apirilaren 11ra) 100.000 biztanleko 3.621 kasutan kokatu da; aurreko zazpi egunetan, berriz, 1.515 kasu izan dira.

Etxarri Aranatzen, 2.500 biztanle ingururekin, azken 14 egunetako intzidentzia metatua 100.000 biztanleko 2.158 kasukoa izan da; aurreko zazpi egunetako intzidentzia, berriz, 1.710 kasukoa.

Lodosan, 4.800 biztanle ingururekin, azken 14 egunetako intzidentzia metatua 100.000 biztanleko 2.046,7 kasukoa izan da; aurreko zazpi egunetako intzidentzia, berriz, 1.178,4 kasukoa.

Alesbesen (2.900 biztanle inguru), azken 14 egunetako intzidentzia metatua 100.000 biztanleko 1.017,9koa izan da, aurreko zazpi egunetako intzidentzia bezala (1.070,9 kasu).

Hori dela eta, beharrezkoa ikusi dute neurri murriztaile osagarriak hartzea, hala nola udalerrira sartzeko eta handik irteteko pertsonen mugikortasuna mugatzeari buruzkoa (ez, ordea, etxebizitzena), konfinamendu perimetral batean.

Gainera, Etxarrin eta Alesbesen COVID-19a atzemateko baheketak egingo dituzte datozen egunetan. Etxarrin 15 eta 29 urte bitarteko eta 45 eta 64 urte bitarteko taldeetako 820 pertsonari eginen zaie proba. Halaber, Tuterako Osasun Barrutiko profesionalek probak egingo dizkiete 15 eta 29 urte bitarteko 400 pertsonari Alesbesen. Bi gailuak antolatu bezain laster, baheketak egiteko ordutegia eta tokia jakinaraziko dira, bai eta zitazio-prozedura ere.

Bi baheketen populazioa hautatzeko, aurreko 10 egunetan proba diagnostiko bat egin dutenak baztertuko dira, bai eta azken hiru hilabeteetan PCR edo antigeno-test bidez emaitza positiboa izan dutenak ere.


Gazte agenda: Martxoak 8, zergatik ospatu? 1

Altsasu. M8. Gazte agenda: Martxoak 8, zergatik ospatu? 1. 12 eta 30 urte bitarteako gazteei zuzendutako tailerra Equalak taldearen eskutik. 18:00etan, Intxostiapunta gazte gunea.


Espioitzak kaltetutakoen abokatuek Pegasusen jabe den enpresa israeldarraren aurkako kereilak iragarri dituzte

Kereiletan, ustezko arreta-falta leporatzen diote enpresari aurretiko espedientean, bai eta bere bezeroek Pegasusez egiten zuten erabileraren gaineko kontrol falta ere, "Estatuek ez baitzituzten zenbait Lizentzia behar bezala erabiltzen".

'Catalan Gate' ren espioitzak kaltetutakoen abokatuek iragarri dutenez, hainbat kereila aurkeztuko dituzte NSO Pegasus softwarearen jabe den enpresa israeldarraren aurka.

Gonzalo Boye, Benet Salellas, Andreu Van den Eynde eta Antoni Abat abokatuek ostiral honetan azaldu dutenez, biktima ezberdinen kereilak eramango dituzte hainbat epaitegitan, batzuk Bartzelonako epaitegian, Roger Torrent kontseilariari eta Ernest Maragall ERCko diputatuari egindako espioitza ikertzen ari baita.

Salellasek zehaztu duenez, kereila enpresaren aurkakoa da, pertsona juridiko gisa, ustezko arreta-falta egin izanagatik aurretiko espedientean, bai eta bere bezeroek Pegasusez egiten zuten erabileraren gaineko kontrol faltagatik ere, "Estatuek ez baitzituzten zenbait Lizentzia behar bezala erabiltzen".

Salaketa horrek aurrera egingo ez balu, kereilek enpresa beharrezko laguntzailetzat hartzea eskatzen dute, informazioa euren zerbitzarietatik igarotzen baitzen NSOren bezeroengana iritsi aurretik.

Gainera, inplikatuta egon daitezkeen beste gobernu-agentzia batzuk ere ikertzea galdegin dute, eta ildo horretan, Salellasek CNI, Polizia Nazionala eta Guardia Zibila aipatu ditu aukera gisa.

Boyek iragarri duenez, kereila horien oihartzuna "oso handia eta bizia izango da egoera juridikoari dagokionez", baita berak Kataluniako Justizia Auzitegi Nagusian (EBJA) dituen independentisten auzietarako ere.

Boyek Margarita Robles Defentsa ministroaren hitzak aipatu ditu, hark galdetu zuen ea zer egin behar zuen Estatu batek independentziarena bezalako erronka baten aurrean. "Europan ez da ulertuko Estatu demokratiko batek independentismoa zelatatzea", esan du abokatuak. "Ezein magistratuk ezin du legez kanpokoa dena justifikatu".


Arabako Pintxoaren Aste Nagusiak baditu irabazleak

Finala astearte honetan izan da Peña Vitoriana tenis klubean. Hamar chef finalisten artean, Dolar, Hazia eta El Mexicano y Mucho Más jatetxeak nabarmendu dira, eta boto herrikoiak El Golpe taberna aukeratu du.

Gasteizko Dolar jatetxeko Juan Garcia eta Ivan Fernandez sukaldarien Itsas Hondoa pintxoak irabazi du 2023ko Arabako Pintxoaren Aste Nagusia. Irailaren 4tik 10era bitartean dastatu ahal izan dira pintxoak, eta atzo, irailaren 12an, asteartean, amaitu zen, Peña Vitoriana tenis klubean antolatutako showcooking ikuskizunarekin eta sari banaketarekin.

Chef, gastronomo eta pintxo adituek osatutako epaimahai profesional batek erabaki ditu irabazleak. Pintxo irabazleak itsas belaki baten antza du, itsas gisatu batez beteta dago, eta izkira-tosta bat darama. Epaimahaiak bere "zaporea, originaltasuna eta aurkezpena" nabarmendu ditu, eta bereziki baloratu du "zapore eta testuren konbinazioa", baita sasoiko eta hurbileko produktuen erabilera ere.

Bigarren saria Azoka Plazan kokatutako Hazia jatetxeko Aitzol Narbona Beitia eta Gorka Jimenez Elizalde sukaldarien Think-topus pintxoarentzat izan da.

Hirugarren saria, berriz, El Mexicano y mucho más establezimenduko Alberto Solana eta Marisa Barrio sukaldarien Tostadita Euskalmex pintxoak irabazi du.

Horrez gain, El Golpe establezimenduko Isaac Cerezuela sukaldariaren Koilarazko Bloody Mary pintxoa, edizio honetan online bidezko boto gehien jaso dituen sorkuntza gastronomikoa izan baita. Koktel tradizionalaren bertsioa da, koilara formatukoa, konkasse eran egindako baserriko tomatean oinarritua, albaka emultsio arinarekin, tomate izozkiarekin eta apar espeziatuarekin.

Ekitaldian zehar, Carlos Antolin SEA Ostalaritzako presidenteak El Tabanko establezimenduari eman dio Zerbitzuko Bikaintasunaren Saria; elkarteko bazkide diren establezimenduen artean erabakitzen da saria, eta esperientzia gastronomikoaren beste elementuetako batean, barra zerbitzuan, egindako lan ona aitortzen du.

Halaber, El Tabankoko Jon Iraultza sukaldariaren Antequerako Raburgesa pintxoak Madrid Fusión saria jaso du SEAren eskutik. Horri esker, Madrid Fusión azokan ospatuko den miniaturazko goi gastronomiaren lehiaketan parte hartuko du 2024ko urtarrilean.

Honako hauek izan dira Miniature Gastronomic Experience enpresak antolatutako lehiaketako gainerako finalistak:

Toloño: To-Lobster

5a Avenida: Odolki krematsuko jenbea, papar-kurruskari fulminatuarekin

La Casa del Patrón: Atun eta ahuakate tartarra

Atabaka: Mugak

Kanijo: 3K

Berenjenal: Poseidonen loreontzia


50 urte bete dira Clara Campoamor Suitzan, exilioan, hil zela

Clara Campoamorren errautsak Polloeko kanposantuan daude. Donostian telegrafista modura egin zuen lan abokatu eta diputatu izan aurretik. Bertan bizi izan zuen Bigarren errepublikaren aldarrikapena. Emakumeek botoa eskuratzeko eskubidearen alde borrokatu zuen eta 1931ko urrian lortu zuen.


Zumaiako Emakumeon* Etxea elkartea aurkeztu dute

Etxea eraikitzeko pausoak ematen hasi direla nabarmendu zuten Oxforden egindako agerraldian. Bazkidetza kanpaina jarriko dute abian emakumeek babesa eman dezaten.

Zumaiako Emakumeon* Etxea elkartea aurkeztu zuten astearte arratsaldean, Alondegiko Oxford aretoan. Elkartea herrian Emakumeon* Etxea eraikitzeko sortu dute, eta bide horretan pausoak ematen hasi direla nabarmendu zuten egitasmoaren sustatzaileek.

Emakumearen Etxearen proiektua definitzeko bidean, dagoeneko bi saio ireki egin dituztela gogoratu zuten. Hain zuzen ere, saio horietan zehaztutakoa azaldu zuten astearteko aurkezpenean. Gizarte parekide baten topagune izateaz gain, emakumeen arteko sareak sortzeko eta ahalduntzeko espazioa izatea nahi dute.

Berdintasunaren inguruan informatu eta, zehazki, Zumaiako emakumeen desberdintasunak bistaratzeko baliatuko dute proiektua. Zentzu horretan, neurri zehatzak proposatzea dute helburu, hainbat arlotan: ekonomikoan, sozialean, kulturalean zein psikologikoan. Bestetik, ikuspegi feministatik gogoeta eta eztabaida piztea, partaidetza, ahalduntzea eta indarkeria matxistarik gabeko elkarbizitza sustatzea dira parte hartze prozesuan zehaztutako beste helburuetako batzuk.

Horri guztiari erantzuteko, programazioa antolatu eta zerbitzuak ere eskainiko ditu Emakumeon* Etxeak. Bestetik, espazio irekiak zein itxiak izango dituela iragarri dute, askotariko jarduerak egin ahal izateko. Besteak beste, tailerrak, ikus-entzunezkoen proiekzioak, ikastaroak, eztabaidak eta hitzaldiak antolatzea aurreikusi dute.

Elkartea sortu dute dagoeneko, eta Zumaiako Udalbatzak ere onartu du. Proiektuak aurrera egin dezan, ordea, herritarren parte hartzea ezinbestekoa izango dela nabarmendu du proiektuaren ardura hartu duen lantaldeak. Horretarako, bazkide kanpaina abiatu dute, proiektua lagundu nahi duten emakumeek beren babesa eman dezaten. Alondegiko bigarren solairuan udalak elkarteari utzi dion bulegoan jaso daitezke eskuorriak, asteazkenero, 18:00etatik 20:00etara. Posta elektronikoaren bidez ere eman daiteke izena, zumaiakoemakumeonetxea@gmail.com helbidera idatzita.

Bazkidetza kanpainan jarri dituzte indarrak, baina elkartea bestelako ekintzak antolatzen hasi da dagoeneko. Joan den igandean, esaterako, Lilatoirako autobusa jarri zuten. Larunbat honetarako, berriz, Zumaiako Udal Musika Bandak elkartearen aldeko A Symphony of Fables kontzertua emango du, eta elkarteko kideek proiektuaren berri emango dute.

Emakumeon* Etxearen aldeko kontzertua

Zumaiako Udal Musika Bandak kontzertu berezia eskainiko du larunbat honetan Alondegiko Oxford aretoan. Aurkeztu berri duten Emakumeon* Etxearen aldeko emanaldia izango da, eta 19:00etan hasiko da.

Bandak eman izan ditu herriko beste elkarte batzuen aldeko kontzertuak. Oraingo hau, baina, berezia izango dela iragarri du Joxe Mari Azkue Bandako zuzendariak. «Aurreko kontzertuetan elkarte horientzako dirua eskatu dugu. Larunbatean ez dugu dirurik eskatuko, beraien egitasmoa ezagutzera emateko aukera eskainiko diegu».

Emanaldiko programa prestatzerako orduan garbi zuen Azkuek emakumeek konposatutako obrak joko zituztela. Azkenean, konpositore bakarraren lanak joko dituzte, Julie Giroux kanadiarrarenak, hain zuzen ere. «Gaur egun bandentzako musika idazten duen emakumezko konpositore garrantzitsuena da», azpimarratu du Bandako zuzendariak.

A Symphony of Fables izena jarri diote larunbateko kontzertuari, eta hori izango da Bandak eskainiko duena, elezaharren sinfonia bat. «Bost mugimenduz osatuko da kontzertua, eta bakoitzean elezahar bat kontatzen du». Lehoia eta arratoia, Hammelingo flauta jotzailea, Untxia eta dortoka, Ahatetxo itsusia eta Hiru ahuntzak. Inazio Tolosa arituko da elezahar bakoitza aurkezten.


Martxan jarri da berriro Beterri Saretuz

Asteazkenean egin zuen Beterri Saretuz taldeak urteko lehenengo topaketa, Martin Ugalde Kultur Parkean.

Beterri-Buruntza eskualdean ekonomia sozial eraldatzailea sustatze aldera, Beterri Saretuz egitasmoa jarri dute martxan. Asteazkenean egin zuten urteko lehenengo topaketa, Andoainen.

Lehenengo saioan 'Debagoiena 2030' egitasmoaren eredua ezagutu zuten partaideek, Aritz Ameztegiren eskutik; eta, horrez gain, eskualde batean eragiteko gakoak zeintzuk izan daitezkeen aztertu zuten.

Urtarriletik martxora bitarte iraungo dute formazioek. Lanketetako bat udalekin eta eragileekin izaten diren harremanetan elkar entzuteko bideak hobetzea izango da.


Eskualdeko pilotarietatik Peña II.ak bakarrik lortu du lehen puntua

Binakako Pilota Txapelketaren lehen jardunaldiko zenbait partida jokatu dira, eta lehen mailan zein promoziokoan, Peña II.ak bakarrik irabazi du. Jakak lehen mailan, eta Elizegik eta Iztuetak promoziokoan, galdu egin dute.

Peña II.ak Tolosako Beotibar frontoian jokatu zuen atzo arratsaldean, eta Mariezkurrena II.arekin batera 15-22 irabazi zion Urrutikoetxea-Albisu bikoari. Jaialdi berean jokatu zuen Iztueta tolosarrak, promozio txapelketan, bere lehen partida jokatuz profesionaletako txapelketa batean. Parekatua izan zen partida markagailuari dagokionez, baina azkenean Iztuetak eta Alberdik galdu egin zuten 17-22 Larrazabal eta Eskirozen aurka. Berez Iztuetaren aurrelaria Agirre da, baina Alberdik ordezkatu zuen.

Jakak ere ezin izan zuen lehen puntua lortu binakakoan, tanto batengatik bakarrik galdu baitzuen Arangurenekin batera Laso-Imaz bikoaren aurka. Bartzelonan jokatu zuten partida hori larunbatean. Jaialdi berean parte hartu zuen Elizegik promozio mailako txapelketan, eta Zubizarreta III.arekin batera 22-13 galdu zuten Bakaikoa eta Morgaetxebarriaren aurka.

Lehen mailako txapelketan Aspeko eskualdeko bikoteak oraindik ez du jokatu lehen jardunaldiko partida. Altuna III.ak eta Tolosak asteazkenean dute partida Eibarren, baina azkenean amezketarrak ezingo du jokatu, eskuin eskua ez zaiolako osatu, eta bere ordez Elezkano II.ak jokatuko du.


'Igo autobusera' saioa: 2022-03-21

Eguneko albisteen kontaketa, asteburuko ekitaldien gainbegiratua, agenda-hitzordu proposamenak, Joxe Landaren eguraldi iragarpena eta kontu gehiago gaurko, astelehena, Igo Autobusera! saioan entzungai.


Gitarra doinuek Ateneo astinduko dute ostera

Oki Moki eta Sacco taldeek kontzertua eskainiko dute gaur elorrioko Ateneon; 22:30ean hasiko da.

Sacco hirukoteak post-hardcore doinuak jorratzen ditu eta Basa dis- koa aurkeztuko du; zortzi urteren ondoren kaleratu dute euren bigarren lana, hau ere Bidehuts zigiluagaz. Gaueko bigarren taldea Oki Moki gipuzkoarrak izango dira. Paula Estevezek eta Aritz Aranburuk osatzen dute taldea (orain hirukotea dira). Post punk itsaskorra eta garage doinuak nagusitzen dira euren lehenengo lanean; Working Class Pop debuteko lana Flexi Discoc zigilu valentzia- rragaz kaleratu zuten, 2020an.

Kontzertua 22:30ean hasiko da eta sarrera zortzi euroan salduko dute [kontsumizio bat barne]. Denboraldiko hirugarren kontzertua hurrengo zapatuan izango da, maiatzaren 28an. Han elorriarrek bigarren diskoa aur- keztuko dute bertan, Giante gasteiztarrekin.


Kapitainak eta urdinen arteko ika-mikak, gaur gauean, lehenengo "El Conquis" debatean

19. edizioan taldeen gidaritza nortzuk eramango duten argituko digu Patxi Alonsok. Horrez gain, Itxaso kanporatutako lehen lehiakidea hartuko du platoan.

Patxi Alonsoren eskutik, "El Conquis" eztabaida saioaren lehen atala izango dugu ikusgai gaur, zuzenean, EITBren Miramongo platotik. Itxaso, abentura utzi behar izan duen lehen lehiakidea, hartuko du gonbidatu. Halaber, lau taldeetako kapitainak nortzuk izango diren erakutsiko digu primizian.

Patxi Alonsok lehenengo inmunitate jokoa aztertuko du Itxasorekin batera. Atabey taldeko kideen erreakzioa ikusiko dugu, Helen bakarrik itzuli dela ikustean. Ustez talde berdeko estrategiak erabakitzen dituen lehiakideari buruz ere mintzatuko dira.

Los Haitiesekin bat egingo dute, abenturaren azken ordua ezagutzeko: gorriak kanpamendu aberatsean daude, horiak haitzuloan eta urdinak kanpamendu oso txiroan. Azken talde honetan, gainera, ika-mika handiak dituzte euren artean.

Bestalde, lehen inmunitate jokoaren irudi ikusgarrienak eta hurrengo jokoaren aurrerapena eskainiko dute.

Hori guztia aztertuko duen aditu taldea lagun hauek osatuko dute: David, Eneko, Andrea, Eider, Seleta, Nahia, Jokin, Aini, Lur Errekondo eta Patxi Salinas, Oizeder Mayok eta Isma Pereirak sare sozialetan jarraitzaileek esaten dutena bilduko dute Gaztea Connection gunean.

"El Conquis" asteazken gauetan izango da ikusgai, 22:30ean, ETB2n eta eitb.eus-en.

Bikain hasi du abentura "El Conquistador del Caribe" saioak

"El Conquistador del Fin del Mundo" saioaren hemeretzigarren edizioaren abenturako lehen atala ordutegi nagusiko saiorik ikusiena izan zen. Julian Iantzik eta Lur Errekondok aurkeztutako saioak %26,7ko audientzia-zatia eskuratu zuen. Halaber, 172.000 ikus-entzuleko audientzia izan zuen eta 306.000 ikus-entzuleko audientzia metatua, EAEn eta eragin esparruan. Gazteen arten bereziki arrakastatsua izan zen programa: 13-24 adin tartean % 51,1eko audientzia izan zuen eta % 41,9koa 25-44 adin tarteen artean.

Bestalde, sareetan Twitterren joera izan zen saioa, #conquis1ETB traola. Horrez gain, egunean zehar 23.624 erabiltzaile izan zituen webgunean, eta 84.631 izan ziren orrialde ikusiak. Gainera, 14.593 erabiltzailek ikusi dute saioa streaminga plataforma digitalen bitartez.


Atxondoko Ikasleen Guraso Elkarteko kideek 2021eko aurrekontuetan beraien eskariak kontutan hartzeko eskatu diote udalari

Atxondoko Ikasleen Guraso Elkarteak prentsa oharra bidali du zenbait zehaztapen egin eta udalari eskari bat egiteko. "Hurrengo urteko aurrekontuetan gure eskariak kontutan izan ditzan eskatzen diogu Atxondoko Udalari", azaldu dute.

"Gure izena azkenengo albisteetan irten denez, gauza batzuk ditugu argitzeko", horrela hasi dute prentsa oharra guraso elkarteko kideek. Oharrean azaldu dutenez, Atxondoko Udalak "behin ere" ez die galdetu zeintzuk diren eskolak dituen beharrak, eta hauen hitzetan udala "beraien kabuz" dabil beharrak zehazten. "Guraso elkartearentzat bai eskolarentzat garrantzitsuena eta premia handiena duena, hainbat urtetan bueltaka gabiltzan eskolarako sukaldea eta haurreskola proiektua da. Badirudi 2021eko udan gauzatuko dela Hezkuntza Sailari dagokion eskola proiektua. Eta gure ustez, udaletxeari dagokion Haurreskoalren obra, honekin batera joan beharko litzateke", jarraitu dute gurasoek.

Bestalde, irailean udalak eskolako txintxaunak estali zituela, baina aterpe horrek herrian eta eskolan dauden "haur parkeen gabeziak" ez dituela konpontzen azaldu dute. "Guraso elkartetik prozesu parte-hartzaile bat ireki nahi dugu. Eskola, herritar eta udaletxearekin batera, eskolako jolastokiaz eta ludoteka ondoan dagoen lursailaz baliatuz, gure jolastokiaren berrantolaketa proiektu bat sortu eta abian jarri nahi dugu. Beste herri batzuetan egiten dabiltzan bezala, tartean Elorrion eta Abadiñon".

Horrez gain, igogailua ez dutela eskolarako beharrezko ikusten eta beraiek "inoiz ez dutela" eskolarako irisgarritasun hobetzeko proposamenik luzatu esan dute. "Gure ustez eskolak baditu beste lehentasun batzuk".

Bukatzeko, herriko liburutegiak itxita jarraitzen duela, eta egungo egoeran liburutegia itxita egotea "ulertezina" dela salatu dute.


Droga trafikatzaile sare bateko kideak atxilotu ditu Espainiako Poliziak Azkoitian

Guztira, bost lagun atxilotu dituzte, Azkoitian eta Irunen. Sareak heroina, kokaina eta haxixa banatzen zituen Gipuzkoan, baina Marokon eta Herbehereetan "adarrak" zituen.

(Argazkia: EITB) EITBk jakinarazi duenez, Herbehereetatik zuzendutako narkotrafikatzaile sare bat desegin du Espainiako Poliziak Gipuzkoan. Irunen eta Azkoitian atxilotu dituzte sare horretako kideak; guztira, bost. Sareak heroina, kokaina eta haxixa banatzen zituen Gipuzkoan, baina Marokon eta Herbehereetan "adarrak" zituen. Haxixa gehienbat Marokotik ekartzen zuten, “segurtasun neurri handiekin”. Bost atxiloketen ostean, poliziek bost etxebizitza miatu eta 86 kilo haxix, 757 gramo heroina, 495 gramo kokaina, mozteko 3 kilo substantzia eta esku dirutan 30.985 euro atzeman zituzten, baita droga saltzeko, pisatzeko eta manipulatzeko tresnak ere.


"Urkulluk haserre plantak egiten segitzen du hauteskunde emaitza onak izan baititu"

Politika aurrerakoiak defendatuko ditu legealdi berrian Elkarrekin Podemosek, Miren Gorrotxategi lehendakarigaiak adierazi duenez.

Gertatuko ez dela uste duen arren, hauteskunde emaitzek ezkerreko gobernua osatzeko aukera ematen dutela azpimarratu du Gorrotxategik Euskadi Irratiko 'Faktoria' saioan. Garrantzia eman dio orain arte mahai gainean ez zegoen aukera politikoa eztabaidan sartu izanari. Gaineratu du ezkerreko gobernu alternatibo batek "haize berria" ekarriko lukeela euskal gizartera eta onuragarria izango litzatekeela.Iñigo Urkulluri leporatu dio Gorrotxategik bakarka jardutea, auzolanetik urrun, eta koronabirusaren krisia kudeatzerako argitasun falta salatu du. Elkarrekin Podemoseko bozeramaleak gaineratu du lehendakariarena "haserrearen jarrera" izaten ari dela eta planta horiek mantentzen ari dela, hauteskundeetan emaitza onak izan dituela ikusita. Dena den, EAJrekin akordioetara heltzeko atea irekita utzi du Gorrotxategik, baita aurrekontuak negoziatzeko ere. Erabakia edukien araberakoa izango dela nabarmendu du.Hauteskundeetako emaitzen inguruan, Elkarrekin Podemoseko lehendakarigaiak adierazi du koalizio morearen beherakadaren ardura ezin dela inoren gain jarri eta zehaztu du Pablo Iglesiasen lidergoa ez dagoela zalantzan. Podemoseko liderra Espainiako Gobernuan egiten ari den lanak eta Euskal Autonomia Erkidegoko hauteskundeen emaitzek inolako loturarik ez dutela azpimarratu du.


Laberinto irisgarriak

Mintzaldia eta bisita Juanjo Hidalgoren eskutik. Irisgarritasuna ardura iraunkorra izan da gizartean, eremu askotan guztiok parte hartzea garrantzitsua izan baita, baina ez alderdi inklusiboa, zeinaz inor ez arduratu den gaur egun arte. Beraz, espazio horietako batzuk, bere garaian prestatu zirenak, erakutsi eta nabarmendu nahi dituzte, merezi duen bezala ikertu eta zaindu ez den ondarea baita.

Orozkoko Museotik auto partikularretan joango dira Murueta auzora arte. Bertan, San Pedro elizaren ataria eta bere harzola, sinbolismo handia duten figura geometrikoez osatutako lana, bisitatuko dituzte eta, bertatik, bailara zeharkatuko dute berriz Olarte eta Zaloa herrixketara heldu arte, non kontatzeko ugari duten beste zoru batzuk ikusiko dituzten.


Prest dago 2021-2022 Neguko Elurrak Plana


104 positibo berrirekin, COVID-19 birusaren zabalpena berriro murriztu da azken astean

Azken bi asteekin alderatuta, maiatzaren 16tik 22ra bitartean kasu berrien zenbaketak behera egin du apur bat. Edonola ere, Laudiok 50 kutsatu berri izan ditu.

Osakidetzak azken asteko txosten epidemiologikoa argitaratu du gaur. Aurreko bi asteekin alderatuta, hobera egin du kutsatuen kopuruaren joerak. Izan ere, duela hiru aste 139 izan ziren, duela bi 132 eta pasa den astean 104. Aldaketak bat egiten du Euskal Autonomia Erkidegoan gertatutakoarekin.

Herriz herri, horrela banatu dira kasuak:

Amurrio: 24 (astelehenean 3, asteartean 6, asteazkenean 4, ostegunean 2, ostiralean 2, larunbatean 1 eta igandean 6).

Artziniega: 10 (asteartean 1, asteazkenean 1, ostiralean 1, larunbatean 4 eta igandean 2).

Aiara: 1 (igandean).

Laudio: 50 (astelehenean 4, asteartean 14, asteazkenean 14, ostegunean 7, ostiralean 5, larunbatean 2 eta igandean 4).

Orozko: 3 (astelehenean 1, ostegunean 1, larunbatean 1).

Urduña: 17 (astelehenean 6, asteartean 4, asteazkenean 3, ostegunean 2, ostiralean 1, larunbatean 1).

Intzidentzia metatuaren tasak ere murriztu dira

Salbuespenak salbuespen, eskualdeko udalerrien intzidentzia metatuaren tasek behera egin dute. Okondok eta Arrankudiaga-Zollok, esaterako, ia erdian utzi dituzte duela bi asteko kopuruak eta Amurriok, Aiarak eta Orozkok ere murriztu egin dituzten euren datuak.

Arakaldo zegoen moduan mantendu da. Artziniegak eta Urduñak, ordea, okerrera egin dute.


Gaur sartu da indarrean herritarren haserrea piztu zuen erretreten erreforma

Iparraldean milaka eta Frantzian milioika pertsona atera ziren kalera erretiro adina 64 urtera ez luzatzea eskatzeko.

Kaleak, Frantziako Asanblea eta Kontseilu Konstituzionala hankaz gora jarri zituen erreforma, erretreten erreforma hain zuzen, gaur sartu da indarrean, eta hemendik aurrera Ipar Euskal Herriko eta Frantziako langileek gutxienez 64 urte izan arte egin beharko dute lan erretiroa hartzeko.

Emmanuel Macron Frantziako presidentearen bigarren agintaldiko lehen erreforma handia izan da hori, eta sindikatuak eta milioika herritar aurka izan ditu hainbat hilabetez, erreforma atzera botatzeko eskatuz. Frantziako Gobernuaren arabera, Gizarte Segurantzaren kontuak orekatzeko «ezinbesteko» erreforma izan da; izan ere, erreforma hori babesteko Macronek eta Elisabeth Borne lehen ministroak erabili duten argudio nagusia Gizarte Segurantzaren defizit maila izan da. Haien ustez, erretiro adina atzeratu ezean, Frantziako pentsio sitemak defizit eta presio «jasanezinak» izango lituzke.

Erretiro adina 62 urtetik 64ra gibelatzeaz gain, gehiengo pentsioa jasotzeko egin beharreko lan denbora ere handitu dute. Lehen, 42 urte kotizatu behar ziren pentsioa osorik jasotzeko, baina 2027tik aurrera 43 urtez kotizatu beharko dute langileek.

Apurkako aldaketa

Erretiroaren adina eta kotizatu beharreko denbora, baina, ez dira kolpez handituko, gutxinaka handituko baitira. Hala, erretiro adina 2030ean iritsiko da 64 urtera. Gaurtik aurrera, baina, erretiratu nahi duten Iparraldeko eta Frantziako langileek 62 urte eta hiru hilabete izan beharko dituzte eginak, eta ez 62 urte. 2027an 63 urtera iritsiko da erretiro adina, eta 2030ean, 64ra.

Kotizazio epeari dagokionez, atzo 168 hiruhileko kotizatu behar ziren pentsio osoa jasotzeko, baina gaur 169 hiruhileko dira. Gutxinaka handituz joango da lan egin beharreko denbora tartea, eta 2027an 172 hiruhilekora iritsiko da.

Hamaika buelta

Iazko abenduan azaldu zuen Bornek erretreten erreforma, eta hasieratik sortu zuen aurkako mugimendua. Erreformaren nondik norakoak aurkeztu aurretik, sindikatuek iragarri zuten protesta handiak antolatuko zituztela gobernuaren nahia zapuzteko. Urtarrilean hasi ziren protesta eta greba egunekin, eta hainbat hilabetez milaka lagun atera ziren kalera Ipar Euskal Herriko eta Frantziako hiri nagusietako kaleetara. Sindikatuen arabera, protesta egun batzuetan milioi bat lagun baino gehiagok hartu zuten parte manifestazioetan, eta gau batzuetan istilu larriak izan ziren manifestari eta poliziaren artean, Parisen eta Marseillan batez ere.

Frantziako Asanblean ere, hainbat alderdi politiko erreformaren aurka agertu ziren hasieratik, eta hainbat gauza egin zituzten gobernuaren nahia zapuzteko: jatorrizko testuari milaka zuzenketa aurkeztea, esaterako. Azkenean, Macronek Frantziako Konstituzioko 49.3 artikuluaren bidez onartu zuen erreforma, eta, ondoren, bi zentsura mozio gainditzea lortu zuen; horietako bat, LIOT taldeak aurkeztutakoa, gutxigatik gainditu zuen, bederatzi botorengatik.

Kaleak sutan ziren bitartean, kasua Frantziako Kontseilu Konstituzionalera iritsi zen, baina hark ere oniritzia eman zion testuari apirilaren 14ean, sei xedapeni izan ezik. Tartean, sindikatuak eta gobernua elkartu egin ziren, baina gutxirako balio izan zuen, inork ez baitzuen amore emateko asmorik. Erreferendumaren aukera ere entzun zen, baina Kontseilu Konstituzionalak ukatu egin zuen.


Igantziko Baratzondo jubilatu elkartekoek afaria izanen dute Ortzirale Santu egunean

Txartelak apirilaren 1a baino lehen eskuratu behar dira

Igantziko Baratzondo jubilatu elkarteak ongi betea du agenda. Ortzirale Santu egunean, apirilaren 15ean afaria izanen dute. Izena emateko azken eguna apirilaren 1a izanen dute, 24 euro ordainduta. Afalondoren mus eta partxis txapelketa azkarra izanen dituzte, beti ere parte hartzeko guttienez lau bikote elkartzen badira.

Apirilaren 30ean Lizarra inguruak bisitatzera

Apirilaren 30ean, berriz, Lizarra aldera ateraldia eginen dute. 08:00etan abiatuko dira eta ailegatzean ongietorriko hamaiketakoa eskainiko diete. Iratxe upeltegia ezagutuko dute eta bertan eginen dute otordua. Bazkalondoren dantzaldia eta bingoan jokatuko dute.


Azerbaijanek eta Karabakh Garaiak su etena adostu dute

Eskualdean dauden Errusiako bakerako tropen bitartekaritzarekin adostu dute, eta 13:00etan sartuko da indarrean. Bihar dira biltzekoak bi aldeetako agintariak.

Azerbaijanek Karabakh Garaian atzo hasitako erasoaldiak 24 ordu iraun du. Karabakh Garaiko agintariek jakinarazi dute su etena adostu dutela, Errusiako bakerako tropen bitartekaritzarekin. Su etena gaur sartuko da indarrean, 13:00etan. Edonola ere, Azerbaijango Gobernuak ez ditu delako «terrorismoaren aurkako operazio militarrak» etengo trukean ezer lortu gabe. Bakuk atzo hala eskatuta, Karabakh Garaiko agintariek onartu dute Armeniako armadak Errusiako bakerako tropak dauden eremuan dituen militarrak handik erretiratzea, eta Karabakh Garaiko talde armatuak desegitea, baita dituzten arma eta ekipamendu militar guztiak entregatzea ere.

Azerbaijanek, ordea, beste baldintza bat ere jarri zuen erasoaldia behin betiko eteteko; hauxe: Karabakh Garaiak bertan behera uztea independentzia eta errepublika aldarrikapena, eta Azerbaijanen parte dela onartzea. Bihar hartuko dute horren eta Karabakh Garaian bizi diren 120.000 pasatxo armeniarren «eskubideen eta segurtasunaren» inguruan hitz egiteko tartea. Azerbaijango Yevlakh hirian bilduko dira bi aldeetako agintariak.

Akordioaren inguruan, harrituta agertu da Armeniako Gobernua. Hango lehen ministro Nikol Paxinianek adierazi du Erevanek ez duela parte hartu su ituna adosteko baldintzen eztabaida horretan, eta ez dituela akordio horren zenbait xehetasun ulertzen. «Baldintzen artean aipatzen da Armeniako armadak bere soldaduak Karabakh Garaitik erretiratzea. Ez dugu hori oso ondo ulertzen, birritan esan baitugu 2021eko abuztutik Armeniak ez duela soldadurik han».

Ikusi gehiago: Azerbaijanek «terrorismoaren aurkako» operazio militar bat hasi du Karabakh Garaian

Azerbaijanek atzo egin zion eraso Karabakh Garaiari. Azerbaijango Defentsa Ministerioak eman zuen operazio militarren berri, eta ziurtatu zuen «helmuga militar legitimoei» soilik egingo ziela eraso, ez herritar eta azpiegitura zibilei. Baina berehala zabaldu ziren bestelako irudiak X sare sozialean. Karabakh Garaiko arartekoaren arabera, eremu zibilak «masiboki» bonbardatu zituzten. Lerro hauek idazterakoan, 32 herritar dira hildakoak —horietako bi haurrak—, eta 200etik gora zaurituak.

Azerbaijango Defentsa Ministerioaren arabera, armadak Karabakh Garaiko 90 borroka puntu estrategikoren kontrola hartu du atzoko operazioaren bitartez, eta jakinarazi du «pixkanaka eta talde txikietan» bataila eremutik irteten ari direla armeniarrak.

Hain justu, eraso horien aurka egiteko «ezer gutxi» dutela adierazi du gaur Karabakh Garaiko agintaritzak. «Bi egunez, Karabakh Garaiko indar armatuak kemen handiz defendatu dira etsaiaren aurka. Baina etsaia [Azerbaijan] askoz ere indartsuagoa da, bai soldaduei dagokienez, bai ekipamendu militarrari dagokionez». Bonbardaketen harira, zenbait hiritan eragindako kalteak aipatu ditu; «konpondu ezin diren kalteak».

Errusiako zenbait militar hil dituzte

Beste gerra posible baten aurrean, erasoak eteteko eta elkarrizketen bidetik ekiteko eskatu zuten EB Europako Batasunak, AEB Ameriketako Estatu Batuek eta Errusiak. Azken horren bakerako tropen bitartekaritzari esker heldu da su etena: «Bide baketsuen bidez gatazka honi irtenbide bat aurkitzea lortuko dugula espero dut». Horixe adierazi du Errusiako presidente Vladimir Putinek. Gero, jakinarazi du harremanetan dagoela bi aldeetako ordezkariekin. Hain zuzen, Errusiak Karabakh Garaian duen misioko zenbait militar hil dituzte, gaur, eraso batean. Errusiako Defentsa Ministerioak Telegram bidez jakinarazi duenez, militarrak ibilgailu batean zihoazen, eta «arma arinekin» eraso egin diete. Ez dute zehaztu gertatu ote den su etena adostua izan aurretik edo ondoren. Errusia eta Azerbaijan erasoa ikertzen hasi dira.

Bestalde, EB Europako Batasuneko Kanpo Ekintzarako Zerbitzuaren arabera, ordea, Errusia «jarrera pasiboa» izaten ari da gatazkaren inguruan. «Moskuk 2.000 soldadu inguru ditu han, bakerako tropetan, eta zer egin dute? Ezer ez», esan zuen atzo zerbitzuko Europa ekialderako eta Asia erdialderako zuzendariorde Luc Pierre Devignek. Haren arabera, Azerbaijani aurre egin ez izanak «erakusten du Mosku ez dela fidatzekoa».

Gaur hiru urte, 2020an, sinatutako su etena urratu zuen atzo Azerbaijanek hasitako erasoaldiak. Orduan ere, Errusiako bitartekaritzarekin iritsi ziren akordiora Armeniako Gobernua eta Azerbaijangoa. Horrek amaiera eman zion bi urteko gerrari, baina gatazka ez zen konpondu, eta tentsioak gora baino ez du egin ordutik.

Besteak beste, joan den abenduan Azerbaijanek Laçin korridorea blokeatzea izan zen harremana gehiago tenkatu zuten eragileetako bat. Bi herrialdeen artean dago pasabide hori, eta Armeniak ez du beste biderik Karabakh Garaira iristeko. Gobernuz kanpoko zenbait erakundek salatu dutenez, blokeo horren ondorioz oinarrizko produktuen eta elikagaien eskasia izan dute han inguruko herritarrek.


AEBek hamarretik bostera murriztu dute birusarekin kutsatu ondotik bakartuta egin beharreko egun kopurua

Neurrian eginiko aldaketak asintomatikoei eraginen die. Etxe Zuriko ordezkariek nabarmendu dutenez, COVID-19aren omikron aldaeraren berezitasunak direla-eta hartu dute erabakia.

Omikron aldaera hedatu izanak ezinbestean aldatu du izurriteari begiratzeko modua, zenbait herrialdek hartutako erabakiek agerian utzi dutenez. Hainbat adituren ustetan, aldaera horren berezko ezaugarriek bide ematen dute zenbait neurri moldatzeko, eta baita, zenbaiten iritziz, batzuk leuntzeko ere. Hala dela iritzita, urrats aski handia egin dute berriki Ameriketako Estatu Batuek. Etxe Zuriak iragarri duenez, hemendik aitzina orain arte baino txikiagoa izanen da birusarekin kutsatua egonik konfinatuta bete beharreko aldia. Erdira murriztu dute, zehazki: hamar eguneko itxialdia bete beharra zegoen orain arte; hemendik aurrera, bost egunez egon beharko da bakarturik.

Joe Biden AEBetako presidenteak egin zuen aldaketaren gaineko proposamena aurrena, Antoni Fauci Etxe Zuriko epidemiologoen buruak lagunduta. Argudiatu zutenez, adituen babesa izandakoan emanen zuten epeak murrizteko pausoa. Azkenik, erdietsi dute onespena, eta orain heldu da, beraz, neurriaren iragarpena.

Gaixotasun infekziosoen prebentzio eta kontrolerako AEBetako zentroak argudiatu du omikron aldaerak aski desberdintasun dituela aurreko aldaerekin konparatuz gero. Azaldu dutenez, datuek erakutsi dute omikrona zabaltzen errazago ari dela, baina eraginak ez dira hain larriak. Gainera, zehaztu dute kutsatze gehienak infekzioaren hasieran gertatzen direla; sintomak azaldu ondoko lehenbiziko eta bigarren egunean, edo bizpahiru egunen ondoren. Horregatik, gobernuak esan du konfinamenduak bost egun iraungo duela. Halere, argitu dute ondoko bost egunetan ezinbestekoa dela prebentzio neurriak zorrotz betetzea, karrikara aterata ere.


Saio berezia: 'Historiarako emakumeak: Frida Khalo ezagutzen

Arlo ezberdinetan ekarpen esanguratsuak egin dituzten emakumeen biografiak ezagutzeko aukera eskainiko zaigu ziklo honetan.


Migrazio politiketan, Ermuko Udala eredu

“Aurreiritziei aurre egiteko harremanetarako politikak landu behar dira, informazioa eta emozioak uztartuz”, azaldu du Ane Enzunza, Ermuko Udaleko Migrazio teknikariak, gaineratuz, “ezberdinen arteko bizikidetza sustatzea funtsezkoa dela”.

Ermuko Udalak etorkinei ematen dien arreta praktika onen eredu gisa hartu da Gasteizen, Euskadiko Migrazioaren Itun Sozialaren aurkezpen ekitaldian. 100 udalerrik baino gehiagok egin dute bat migranteen giza eskubideak oinarri hartzen dituen itunarekin.

Ane Enzunza Ermuko Udaleko Migrazio teknikariaren arabera, balioa eman behar zaio udalek duten eskumenari, izan ere, gizarte zerbitzu publikoen kudeaketa udaletatik egiten da, eta etorkinei lehen harrera bertan egiten zaie. Hala, gogoratu du zerbitzu horien bidez lantzen direla "oinarrizko eskubideak: etxebizitza eskubidea, hezkuntza eskubidea eta gizarte larrialdietarako laguntza, besteak beste."

Bestalde, ohiko gizarte zerbitzuez gain, Ermuak badu atzerritartasunaren arloan, etorkinei zuzendutako orientazio sozio-juridikorako zerbitzua, "hainbat informazio ematen zaie bertan etorkinei: bizileku eta lanerako eskubidea eskuratzeko bete beharreko baldintzak zeintzuk diren, haien tituluak nola homologatu ditzaketen, lanbide heziketara sartzeko baldintzak zeintzuk diren, hizkuntzak ikasteko aukerak ote dituzten, etab…", argitu du Enzunzak.

Bizikidetzaren arloan migranteen parte hartzea funtsezkoa dela gaineratu du Enzunzak. Ermuan, adibidez, Udalak elkarteak sortzen lagundu die etorkinei eta elkarte horiekin elkarrizketa espazioak eraiki dituzte.

Horiek horrela, beldurrak uxatu eta aurreiritziekin amaitzeko elkarbizitza eta harremanetarako politikak bultzatzen ditu Ermuko Udalak, etorkinei buruz dugun informazioaz gain, haiekin egon eta haiekin denbora partekatuz sentimenduak landuko ditugulako, "informazioa eta emozioak" uzartu behar dira, dio Enzunzak. Hain zuzen ere, Gasteizen 100dik gora udalek babestu duten itunak elkarbizitzaren aldeko jarrera argia du.


Emakume Master Cup txapelketan ariko da aurten ere Gentzane Aldai Calonge

16 pilotari -zortzi bikote- izango dira lehian. Pilotari orozkoarrak Amaia Alday izango du aurtengoan frontoiko bikote.

Laboral Kutxa Emakume Master Cup txapelketan parte hartuko du bigarrenez Gentzane Aldai Calonge pilotari orozkoarrak. Iaz finalera heldu zen, baina bigarren postuarekin etxeratu zen Iruneko norgehiagokatik.

Martxoaren 7an, lehen kanporaketa

Martxoaren 7an izango du lehenbiziko partida Aldaik. Asteasun jokatuko du final laurdena, Irantzu Etxebeste eta Olatz Ruiz de Larramendiren aurka. Irabaztekotan, Irunen lehiatuko litzateke martxoaren 21ean, finalerdietan, hain zuzen.

Amaia Alday oso maila onean ikusten duela eta, indartsu azaldu da orozkoarra: "Ni bizkarzain ona izaten saiatuko naiz. Azkenaldiko bolada txarrarekin bukatzea, lehiakor sentitzea eta, ahal bada, finalean sartzea izango da txapelketako nire aurtengo helburua".

8 bikote, bi multzotan

COVID-19ak eragindako pandemia dela-eta, txapelketa irekia antolatzeko zailtasunak izan dituzte, pilotariaren esanetan: "Arazoak daude olgetako eta entrenatzeko frontoiekin". Hala ere, ekimenarekin jarraitzea erabaki dute, eta 16 kirolari ariko dira nor baino nor lehian. Hala, 8 bikotek osatuko dituzte bi multzoak.

"Kanporaketa sisteman jokatuko dira partida guztiak. Lehen partidak final laurdenak izango dira", zehaztu du orozkoarrak. Iazko txapelketa Olatz Arrizabalagarekin jokatu zuen. "Kasu honetan aldaketa ez da hain handia izango, Amaia Aldayrekin batera ere entrenaten dudalako, eta aspalditik oso lagunak garelako", erantsi du, "alde horretatik lasai nago; nirea ahal den ondoen egitea da nire helburu nagusia, jartzen didaten bikotea bata edo bestea izan".

Iaz, finalaren atarian geratu zen orozkoarra Binakako txapelketan, Olatz Arrizabalagarekin finalerdietarako txartela eskuratu eta gero. Lau t'erdiko lehiaketa, berriz, bertan behera geratu zen, koronabirusa dela-eta.


Sarako eskola publikoko gurasoen selauru hustea igandean eginen dute

Goiz-arratsaldez izanen da kiroldegian

Sarako eskola publikoko gurasoek antolatutako selauru hustea otsailaren 13an eginen dute kiroldegian. Igandean 09:00etatik 18:00 arte. Interesatua dagoenak izena eman dezake oraino 06 29 38 18 28 telefonora deituz, Lekuaren prezioa 18 euro. Jatekoa eta edatekoa izanen da kiroldegian.


Elkargune espirituala sortzeko bazkide bila dabiltza

Hasiberri eta adituei tokia egingo dien elkartea sortu nahi dute mundu espiritualean murgilduta dauden zenbait pertsonak. Bazkide kopuruaren arabera aukeratuko dute lokala.

Komunitate sare baten oinarriak jartzen ari dira egunotan zenbait herritar. Helburua mundu espirituala deskubritu eta praktikatzeko ate bat zabaltzea da, jendeak ikusteko jarrera eta bizimodu hori zertan datzan.

Ideia hauek gauzatzeko lokal bila ari dira antolatzaileak, eta izena ematen duten bazkideen arabera aukeratuko dute txoko zabal bat edo gehiago. Momentuz, 20 pertsonak erakutsi dute interesa.

"Hasiberri eta adituentzat, denentzat" tokia egitea da asmoa. Askotariko terapiak burutu nahi dira bertan: yoga, biodantza, aromaterapia, hinduismo zein budismoko praktikak... Elkarteak ez du irabazi asmorik edukiko; ekintzek prezio mugatua izango dute, beraz. Gehiago jakin nahi duenak telefono honetara dei egin dezake: 617 24 29 95.


Urrezko Bikain ziurtagiria jaso du Kulturaz kooperatibak

Eusko Jaurlaritzak atzo banatu zituen aurtengo euskararen kalitate ziurtagiriak, Donostiako Kursaal jauregian. Kulturazen izenean Eñaut Frantsesen kooperatibako lehendakariak jaso zuen ziurtagiria. Guztira, 28 entitatek jaso dute aurten ziurtagiria.

Urrezko Bikain ziurtagiria eskuen artean du Kulturaz kooperatibak. Izan ere, Eusko Jaurlaritzak atzo banatu zituen aurtengo euskararen kalitate ziurtagiriak, Donostiako Kursaal jauregian. Han izan ziren Kulturazeko kideak, eta kooperatibako lehendakari Eñaut Frantsesenak jaso zuen ziurtagiria Bingen Zupiria Kultura eta Hizkuntza Politikako sailburuaren eskutik.

Jaurlaritzak lan munduan euskararen erabilera sustatzeko sortu zituzten Bikain ziurtagiriak duela hamabi urte. Ordutik, hainbat izan dira ziurtagiria eskuratzeko prozesua eta ebaluazioa gainditu dituzten erakunde publikoak zein pribatuak. Hiru maila dituzte ziurtagiriek –oinarrizkoa, erdi mailakoa edo zilarrezkoa eta goi mailakoa edo urrezkoa–, eta horietan gorengoena jaso du Azpeitiko kultur kooperatibak. Aurten, orotara, 28 entitatek jaso dute ziurtagiria: hiruk oinarrizkoa, hamalauk erdi mailakoa eta 11k goi mailakoa.


Partida erabakigarria Lointek Gernikarentzat Estudiantesen aurka, multzoko bigarren postua eskuratzeko bidean

Gernikarrak, H multzoko bigarren postua ziurtatu nahi badute, behartuta daude Madrileko Estudiantes taldeari irabaztera. Partida zuzenean ikusi ahal izango da, 20:00etatik aurrera ETB4n eta eitb.eus-en.

Lointek Gernika Bizkaiak Movistar Estudiantes hartuko du asteazken honetan Malosteko Kiroldegian (20:00etan, ETB4n eta eitb.eus-en), emakumezkoen Eurokopako H multzoan lana zailtzea saihestuko dion garaipena lortzeko beharrarekin.

Anna Montañanak zuzendutako taldeak David Gallegoren taldea hartuko dute, denboraldi hasieran jokalari onenetako izan den Sandra Ygueravide joko-antolatzaile valentziarra gabe. Izan ere, Spar Gran Canariaren aurkako azken neurketan esku bateko hatz hautsi zuen.

Ygueravide erabakigarria izan zen Taldekako Faseko lehen jardunaldian Rutronik Stars Keltern taldearen aurka.

Alemanian markagailua irauli ondoren lortutako garaipen horrek (69-73) eta Malosten Umana Reyer Veneziaren aurkako porrotak (59-76) Bizkaiko taldea bigarren postuagatik borrokatzera eraman dute. Estudiantesek, bestalde, Italian galdu zuen lehen jardunaldian (85-69) eta Madrilen Rutroniki irabazi zion (67-53).

Txapelketaren hurrengo fasera multzoetako hamabi txapeldunak, hamabi bigarrenak eta zortzi hirugarren onenak sailkatu dira (fase erregularrean parte hartu duten 48 taldeak banatu diren bi konferentzietako bakoitzeko lau).

Ygueravide gabe, eta lesionatuta dauden Marta Alberdi eta Nogaye Lo gabe, oraindik aurten jokatu ez dutenak, Gernikak gainerako jokalariek aurrerapausoa ematea espero du. Julie Wojta eta Brooque Williams estatubatuarrek taldearen buru izango dira. Azken partidetan, Laura Mendez eta Becky Massey pibot belgikarra izan dira Estudianteseko jokalari garrantzitsuenak.

Emakumezkoen Endesa Ligan, sei jardunaldiren ostean, Gernika eta Estudiantes ia berdinduta daude. Bosgarren eta seigarren dira, hiruna garaipenekin.

Talde bizkaitarra bosgarren da, +19ko puntuko bataz bestekoarekin, azken jardunaldian Gran Canariari irabazita (80-62); eta madrildarra seigarren, +11rekin, Embutidos Pajariel Bembribre taldeari egindako bisitan galdu ondoren (67-61).

Partida 20: 00etan hasiko da eta zuzenean eskainiko da ETB4n eta eitb.eus-en.


Azaroaren 25aren inguruko tailerra egingo du IAk bihar Sindikatu Zaharrean

Emakumeenganako Indarkeriaren Kontrako Egunaren harira antolatu dute hausnarketa eta formakuntza tailerra Ikasle Abertzaleek. Sindikatu Zaharrean izango da saioa, 18:30ean hasita.

Azpeitiko Ikasle Abertzaleak antolakundeko kideak joan zen astean hasi ziren Emakumeenganako Indarkeriaren Kontrako Egunaren harira antolatutako ekintzekin. Hain zuzen, asanblada irekiak egin zituzten ikastetxez ikastetxe, eta aste honetan jarraituko dute antolatutako saioekin.

Bihar, asteartea, Emakume-auziaz hausnartzen izeneko tailerra egingo dute Sindikatu Zaharrean, 18:30ean hasita. "Formakuntza eta hausnarketa" saioa izango da biharkoa, eta gaian interesa duen orori egin diote bertaratzeko deia.

Azaroaren 25an, Emakumeenganako Indarkeriaren Kontrako Egunean, mobilizatzera deitu dituzte ikasleak. Egun horretan hitzaldiak eta kontzentrazioak egingo dituzte herriko ikastetxeen atarian, Indarkeria matxistaren aurrean, emakume langileok antolakuntza lelopean. Oraindik ez dituzte jakinarazi elkarretaratzeen ordu zehatzak.


Bezeroen hamabostaldia, bezeroak saritu eta komertzioak laguntzeko

Azaroaren 2tik 14ra Aterpeako kanpainan parte hartzen duten komertzioetan erosketak egiten dituzten bezeroek, erosketa bonuen zozketan parte hartzeko aukera izango dute. Sei sari banatuko dituzte; 500 euroko bi eta 250 euroko lau

Aterpea merkatarien elkarteak jarraitzen du bezeroen fideltasuna saritzen. Azaroa hasieran, bezeroek, kanpainan parte hartiko duten establezimenduetan egiten dituzten erosketen truk, erosketa bonuen zozketan parte hartzeko aukera izango dute. Hilaren 2tik 14ra bezeroaren hamabostaldia jarriko dute martxan.

Horrela, erosketa bakoitzeko papertxo bat jasoko du erosleak. Papertxo hori datu pertsonalekin (izena, abizenak eta telefono zenbakia) bete beharko dituzte eta establezimendu bakoitzak bere lokalean jarriko dituen kutxetan bilduko dituzte. Parte hartzeko egunak pasata, ezaroan 16 eta 17an jasoko ditu Aterpeak parte hartuko duten establezimenduetako kutxak, eta 18an egingo dute zozketa, Mirentxun.

2000 euro sei saritan

Orotara sei sari banatuko ditu merkatarien elkarteak bezeroen hamabostaldian: 500 euroko bi eta 250 euroko lau. Horiek, 10 euroko bonuetan banatuta jasoko ditu saridun bakoitzak, eta gutxieneko erosketa 10 eurokoa izango da. Adibide bat ere jarri dute hori azaltzeko: Bezero batek 28 euroko erosketa bat egiten badu, berak erabakiko du 10 euroko hiru bonu erabili, edo bi erabili eta 8 euro bere poltsikotik gehitu. Inolaz ere dirudik ez dela itzuliko azpimarratu dute.

Erosketa bonuak urte amaiera baino lehen erabili beharko dituzte sarituek; abenduaren 31 baino lehen.

Herritarrei deia

Aterpeak adierazi du herriko merkataritzan kontsumitzera bultzatu nahi dituztela herritarrak, eta horretarako, bezeroen hamabostaldian parte hartzera animatu dituzte.


Laudiok eraso matxisten aurkako protokoloa prestatu du

Sanrokeetan, Berdintasuna ardatz hartuko duten bertso saio bat eta familiei zuzendutako ikuskizun bat egongo dira. Beldur Barik-en indarkeria sexistarik gabeko gunea herritarren eskura egongo da hilaren 15ean, 25ean eta 27an.

Indarkeria matxistak urte osoan irauten du. Laudioko Udaleko Kultura eta Jai eta Berdintasun sailek hamarkada bat baino gehiago daramate elkarrekin lanean, hainbat ekintza, neurri eta kanpainaren bidez berdintasunaren aldeko eta emakumeen eta LGTBI+ pertsonen (lesbianak, gayak, transak, bisexualak eta intersexualak, bai eta beren gorputzak, generoak eta sexualitateak arauditik kanpo dituztenak ere) aurkako indarkeriaren kontrako borrokaren aldeko konpromiso sendoa agertzeko. Bi sailek diseinatutako azkenak kartel itxura hartuko du sanrokeetan, eta eraso baten aurrean jarduteko oinarrizko jarraibideak jasoko ditu.

“Erasotzen bagaituzte, edo eraso baten lekuko bagara jarraitu beharreko jarraibideak jasotzen dituen kartela diseinatu dugu. Herritarrak inplikatzea espero dugu, Laudion horrelako jokabideek ez baitute lekurik. Jaietako ekitaldiez berdintasunean, askatasunean eta errespetuan goza eta parte har dezagun”, adierazi dute Maite Cortazar Kultura eta Jai Zinegotziak eta Loli Muriel Berdintasun Zinegotziak.

2018az geroztik, Udalak “Laudioko aisialdi edo/eta jai guneetan gertatzen diren eraso matxisten aurrean jarduteko tokiko protokoloa” du, jaietan zein aisialdirako guneetan errespetuz gozatu ahal izateko, inolako indarkeria matxistarik jasan gabe.

Aurten ekintza hauek egingo dira:

EZ DA KASUALITATEA. BERTSO SAIO MUSIKATUA. Abuztuaren 24an, Lamuzako parkean, arratsaldeko 19:00etan. Hiru bertsolarik, Izar Mendigurenek, Uxue Alberdik eta Onintza Enbeitak, bi musikariri lagunduz (biolina + gitarra) "ez da kasualitatea" aurkeztuko dute: umorea, jolasa, hausnarketa, emakumeen arteko konplizitatea, musika eta bertsoa uztartzen dituen saioa.

GORA BIHOTZAK! Familiei zuzendutako ikuskizuna. Abuztuaren 27an, Lamuzako parkean, arratsaldeko 19:00etan.

INDARKERIA SEXISTARIK GABEKO GUNEA (Beldur Barik gunea, Batzalarrin kalea). Abuztuaren 15ean, 10:00etatik 13:00etara, abuztuaren 25ean, 19:00etatik 22:00etara, eta abuztuaren 27an, 19:00etatik 22:00etara.

HELBURUAK

Emakumeak eta herritar guztiak indarkeria sexistaren inguruan kontzientziatzea.

Jaietan emakumeek indarkeria sexistaren inguruan dituzten bizipenak, iritziak eta interesak jasotzea.

Laguntza- eta elkartasun-espazio bat bistaratzeko eta indarkeriari aurre egiteko bitartekoak errazteko erreferentziazko gunea sortzea.

Erasotzaile posibleei, dena ez dela librea eta erasoak daudenean erantzuna izango dutela ohartaraztea.

Emakumeek euren buruak defendatzeko duten gaitasunaz jabetzea eta horretarako bitartekoak eta lan-tresnak eskaintzea.

Era berean, Laudioko Udalak, SIDALAVAren laguntzarekin, nerabeek eta gazteek sexu-harremanetan preserbatiboa erabiltzeko eta sexu-transmisiozko infekzioak edo nahi ez diren haurdunaldiak prebenitzeko jarrera positiboa hartzeko kanpaina jarriko du abian. Guztira 1.500 preserbatibo banatuko dira hainbat jai-gunetan.


Bertso-bazkaria, Elorregin

Aitor Tatiegi, Ekhhiñe Zapiain, Joanes Illarregi eta Xabat Illarregi bertsotan. Sarrerak, Sanprubusean, eta Oñatiko eta Bergarako Arrano tabernetan.


Baztandarren Biltzarreko Tonbola heldu da!

Cecilia Adin, Tonbola batzordeko kidearekin solastatatu gara.


Udalekuetako begiraleen lehen prestakuntza-saioa

Udalekuetan begirale ibiliko diren hezitzaileek bi egunetako formazio saioa jasoko dute. Gaur da lehenengoa; bigarrena, hilaren 11n. Gaurkoa goiz eta arratsalde izango da: 9:00-13:00 eta 14:00-17:00


Sute txiki bat izan da Zumaburuko haur parkean

Zumaburu ikastetxe azpiko parkean sute txiki bat piztu da 17:00ak aldera. Bizilagunek 112 zenbakira deitu dute eta udaltzaina, ertzainak eta suhiltzaileak bertaratu dira hura itzaltzera. Suhiltzaileek Diario Vasco-ri adierazi diotenez, "oso erraz" itzali dute sua eta kalte txikiak eragin ditu parkearen egituran. Dirudienez, sutea parkera sartu den norbaitek piztu du.


Bi hildako eta zauritu bat Zigoitian izandako trafiko-istripuan

Kamioi batek Etxabarri Dibiñako ordainlekuaren kontra talka egin du, eta bi pertsona zeramatzan ibilgailu bat harrapatu du. Kamioilaria atxilotu dute, arduragabekeriazko homizidioa egotzita.

Bi pertsona hil dira bart 22:45 inguruan Zigoitian izandako zirkulazio-istripu batean. Kamioi batek Etxabarri Dibiñako ordainlekua jo du Gasteizerako noranzkoan, eta Frantziako matrikula zuen ibilgailu bat eraman du aurretik.

Talka gertatu eta gutxira, bi ibilgailuek su hartu dute, eta sua itzaltzean ohartu dira suhiltzaileak nahiz ertzainak autoaren barruan bi pertsonaren gorpuak zeudela, kiskalita.

Kamioi-gidariak zauri arinak egin ditu, eta Santiago Ospitalera eraman dute. Jarraian, atxilotu egin dute, arduragabekeriazko homizidioa egotzita. Gidaria atzerritarra da eta Poloniako matrikula zuen kamioiak.

Ordainlekua txikituta geratu da, eta AP1 errepidea itxi dute Madrilerako noranzkoan. Zirkulazioa Lukutik bideratu dute goizean zehar. Eguerdian ireki dute errepidea berriro, bi noranzkoetan.


Bortzirietako euskalgintzaren norabide berria erabakitzeko bilera Lesakan eginen dute larunbatean

Apirilaren 24an izanen da jardunaldia, Lesakako Harriondoa kultur etxean, larunbatean 09:30etik 13:30era.

Bortzirietako Euskara Mankomunitateak abiarazi zuen gogoeta prozesuaren parte da jardunaldia. Hogeita hamar urteko ibilbidearen ondotik, eskualdeko euskalgintzaren antolamendua berrikusteko eta berrantolatzeko asmoa daukate. Prozesuak hiru saio izanen ditu guztira, eta lehenbizikoa Berako Beralandetan egin zuten martxoaren 26an. Bortzirietako euskara batzordeetako kideak elkartu ziren bertan, eta batzordearen ibilbidea agortutzat eman zuten, etorkizunean eskualdeko euskalgintza bertze modu batera antolatzeko.

Lesakako bilera honetan, bertze herri eta eskualdetako euskalgintzak eta herri mugimenduen antolakuntzak ezagutuko dituzte. Horretarako, Bortzirietako Euskara Mankomunitatearen sorrerari eta ibilbideari errepasoa eginen diote lehenik. Gero, Kike Amonarriz soziolinguistika eta Topaguneko lehendakariak “Euskara bidegurutzean” hitzaldia eskainiko du. Segidan, hiru testigantzen bitartez hainbat udalerritako elkarteen lanak ezagutuko dituzte. Azkenik, talde dinamika eginen dute Elhuyar Aholkularitzak gidatuta, aditutako esperientzietatik Bortzirietara zer ekar daitekeen lantzeko.

Hirugarren bilera maiatzaren 29an eginen dute, Bortzirietako euskaren aldeko mugimendu sozialaren antolamenduaz gogoeta egitea eta balizko egitura berria abian jartzeko talde eragilea sortzea izanen duena helburu.

Bi saio hauetan parte hartzeko izena eman behar da aitzinetik. Interesatuek formulario bat bete beharko dute, 948 634 125 telefono zenbakira deituz edo euskara@bortziriak.eus helbidera idatziz lortuko dutena. Elkartetik bortz herrietako partaideak bertaratzearen garrantzia azpimarratu dute, eta dei berezia egin diete gazteei.


Hasi dituzte Etxetxikiak kaleko lanak

Aste honetan hasi dituzte Etxetxikiak kaleko lanak. Batetik, Aramaio errekaren ondoko eustorma konponduko dute, 36. eta 38. zenbakidun etxebizitzei eusteko sistemaren diseinuan mikropilotezko pantaila etenak ezarriz. Bestetik, Gipuzkoa eta Nafarroa etorbideak elkartuko dituen bidegorri zatia ere egitekoak dira.


Ordutegi murriztua izango du bihar Elkarguneak, eta itxita egongo da etzi

07:00etatik 14:00etara bitartean zabalduko dituzte ateak bihar, eta ez dute irekiko etzi. Datozen jaiegunetan ere itxita egongo da Elkargunea.

Bihar, abenduak 24, eta etzi, abenduak 25, Elkarguneak ez du ohiko ordutegia izango. Bihar, ordutegi murriztuan irekiko ditu ateak Elkarguneak, eta ondorioz, 07:00etan 14:00etara bitartean izango dute herritxarrek hango azpiegiturak erabiltzeko aukera. Etzi, larunbata, guztiz itxita egongo da Elkargunea.

Abenduaren 31n eta urtarrilaren 5ean ere ordutegi murriztua izango du Elkarguneak. Hain zuzen ere, 07:00etatik 14:00etara bitartean egongo da irekita bi egun horietan. Urtarrilaren 1ean eta urtarrilaren 6an, berriz, itxita egongo da kiroldegia.


Hamar kasu zenbatu dira eskualdean

Positiboek gora egin dute Gipuzkoan eta eskualdean 10 kasu zenbatu dira: 4 kasu Amasa-Villabonan, Urnietan 3, Asteasun 2 eta Zizurkilen bakarra.

Atzo, 8.887 PCR proba egin ziren, eta, haietatik, 546 positiboak izan ziren. Lurraldeen arabera, 91 kutsatu zenbatu dira Araban, 246 Bizkaian eta 163 Gipuzkoan; 46 gehiago Euskaditik kanpo bizi diren pertsonetan.

Ospitaleen egoera dela eta, COVIDaren ondorioz 61 pertsona ospitaleratu ziren atzo, eta COVIDa duten 39 pertsona ZIUn daude.

Bestalde, abuztuaren 24tik 30ra bitartean metatutako datuak aztertu ondoren, ondoriozta daiteke COVID dela eta 27 hildako egon direla.